title: Odločba Komisije z dne 7. julija 1997 o izdelavi začasnih seznamov obratov v tretjih državah, iz katerih države članice odobrijo uvoz divjačineBesedilo velja za EGP

text:
Pomembno pravno obvestilo

|

31997D0468

Uradni list L 199 , 26/07/1997 str. 0062 - 0068

		Odločba Komisijez dne 7. julija 1997o izdelavi začasnih seznamov obratov v tretjih državah, iz katerih države članice odobrijo uvoz divjačine(Besedilo velja za EGP)(97/468/ES)KOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske skupnosti,ob upoštevanju Odločbe Sveta 95/408/ES z dne 22. junija 1995 o pogojih za izdelavo začasnih seznamov obratov v tretjih državah, iz katerih države članice odobrijo uvoz nekaterih proizvodov živalskega izvora, ribiških proizvodov ali živih školjk [1], kakor je bila nazadnje spremenjena z Odločbo Sveta 97/34/ES [2], in zlasti člena 2(1) in člena 7 Odločbe,ker je bil z Odločbo Komisije 94/86/ES [3], kakor je bila nazadnje spremenjena z Odločbo 96/137/ES [4], sestavljen seznam tretjih držav, iz katerih države članice odobrijo uvoz divjačine;ker so bile za mnoge od držav na navedenem seznamu zahteve v zvezi z zdravstvenim varstvom živali in veterinarskimi spričevali za uvoz divjačine določene v Odločbi Komisije 97/218/ES [5] in v Odločbi 97/220/ES [6];ker je Komisija od nekaterih tretjih držav prejela sezname obratov z zagotovili, da ti obrati v celoti izpolnjujejo ustrezne zdravstvene zahteve Skupnosti in da bo njegova izvozna dejavnost v Evropsko skupnost ustavljena, če ne bo izpolnjeval teh zahtev;ker Komisija v vseh zadevnih tretjih državah ni mogla preveriti skladnosti njihovih obratov z zahtevami Skupnosti in veljavnosti zagotovil, ki so jih predložili pristojni organi;ker je zato, da bi preprečili prekinitev trgovanja z divjačino iz navedenih držav, treba odobriti dodatno obdobje, v katerem bodo države članice lahko nadaljevale z uvozom divjačine iz obratov, ki so jih priznale, pod pogojem, da bo trgovina s tem mesom omejena samo na državni trg; ker bo Komisija v tem dodatnem obdobju zbrala zagotovila iz navedenih držav, potrebna za to, da jih uvrsti na seznam v skladu s postopkom iz Odločbe 95/408/ES;ker je bil seznam obratov za Češko republiko sestavljen z Odločbo Komisije 97/299/ES [7];ker po izteku tega obdobja tretje države, ki ne bodo poslale seznamov obratov v skladu s predpisi Skupnosti, ne bodo smele več izvažati divjačine v Skupnost;ker bodo države članice zato odgovorne, da se prepričajo, da obrati, iz katerih uvažajo divjačino, izpolnjujejo zahteve za proizvodnjo in dajanje na trg, ki niso manj stroge od zahtev Skupnosti;ker je zato za nekatere države možno izdelati začasne sezname obratov, ki proizvajajo divjačino;ker so ukrepi, predvideni s to odločbo, v skladu z mnenjem Stalnega veterinarskega odbora,SPREJELA NASLEDNJO ODLOČBO:Člen 11. Države članice odobrijo uvoz divjačine iz obratov v tretjih državah, naštetih v Prilogi k tej odločbi.2. Države članice lahko do 1. januarja 1998 odobrijo uvoz divjačine iz obratov v tretjih državah, ki niso našteti v Prilogi.3. Za uvoz divjačine še naprej veljajo drugje sprejete veterinarske določbe Skupnosti.Člen 2Ta odločba se uporablja od 1. julija 1997.Člen 3Ta odločba je naslovljena na države članice.V Bruslju, 7. julija 1997Za KomisijoFranz FischlerČlan Komisije[1] UL L 243, 11.10.1995, str. 17.[2] UL L 13, 16.1.1997, str. 33.[3] UL L 44, 17.2.1994, str. 33.[4] UL L 31, 9.2.1996, str. 31.[5] UL L 88, 3.4.1997, str. 25.[6] UL L 88, 3.4.1997, str. 70.[7] UL L 124, 16.5.1997, str. 50.--------------------------------------------------ANEXOBILAGANHANGΠΑΡΑΡΤΗΜΑANNEXANNEXEALLEGATOBIJLAGEANEXOLIITEBILAGALISTA DE LOS ESTABLECIMIENTOSLISTE OVER VIRKSOMHEDERVERZEICHNIS DER BETRIEBEΠΙΝΑΚΑΣ ΤΩΝ ΕΓΚΑΤΑΣΤΑΣΕΩΝLIST OF ESTABLISHMENTSLISTE DES ÉTABLISSEMENTSELENCO DEGLI STABILIMENTILIJST VAN BEDRIJVENLISTA DOS ESTABELECIMENTOSLUETTELO LAITOKSISTAFÖRTECKNING ÖVER ANLÄGGNINGARProducto: Carne de caza salvajeProdukt: Kød af vildtlevende vildtErzeugnis: WildfleischΠροϊόν: Κρέας άγριων θηραμάτωνProduct: Wild game meatProduit: Viande de gibier sauvageProdotto: Carni di selvagginaProduct: Vlees van vrij wildProduto: Carne de caça selvagemTuote: Luonnonvaraisen rustan lihaVaruslag: Viltkött1 = Referencia nacionalNational referenceNational-CodeΕθνικός αριθμός έγκρισηςNational referenceRéférence nationaleRiferimento nazionaleNationale codeReferência nacionalKansallinen referenssiNationell referens2 = NombreNavnNameΤίτλος εγκατάστασηςNameNomNomeNaamNomeNimiNamn3 = CiudadByStadtΠόληTownVilleCittaStadCidadeKaupunkiStad4 = RegiónRegionRegionПεριοχήRegionRégionRegioneRegioRegiăoAlueRegion5 = ActividadAktivitetTätigkeitЕίδος εγκατάστασηςActivityActivitéAttivitàActiviteitActividadeToimintamuotoVerksamhetPH = Sala de tratamiento de la cazavildtbehandlingsvirksomhedWildbearbeitungsbetriebκέντρο επεξεργασίας κυνηγιούwild game processing houseatelier de traitement du gibier sauvagecentro di lavorazione della selvagginaWildverwerkingseenheidestabelecimento de tratamento de caça selvagemluonnonvaraisen rustan käsittelytilaViltbearbetningsanläggningCS = Almacén frigoríficofrysehusKühlhausΨυκτική εγκατάστασηcold storeentreposagedeposito frigoriferoKoelhuisarmazém frigoríficokylmävarastoKyl- och fryshus6 = Menciones especialesSærlige bemærkningerSpezielle BemerkungenΕιδικές παρατηρήσειςSpecial remarksMentions spécialesNote particolariBijzondere opmerkingenMenções especiaisErikoismainintojaAnmärkningara = Caza mayorvildtlevende storvildtGroßwildμεγάλα άγρια θηράματαlarge wild gamegros gibier sauvageselvaggina grossaGrof vrij wildCaça maior selvagemluonnonvarainen suurriistaStorviltb = LepóridosleporidaeLeporidenλαγόμορφαleporidaeLéporidésleporidiHaasachtigen (leporidae)LeporídeosLeporidae-suvun eläimetHardjurc = Aves de caza silvestresvildtlevende fjervildtFederwildάγρια πτερωτά θηράματαwild game birdsoiseaux sauvages de chasseselvaggina da penna selvaticaVrij vederwildAves de caça selvagemluonnonvaraiset riistalinnutVildfågelT = Prueba para la detección de triquinasundersøgelse for trikinerUntersuchung auf Trichinenεξέταση παρουσίας τρίχινωνexamination for trichinaeexamen pour le dépistage des trichinesesame per l’individuazione di trichineOnderzoek op de aanwezigheid van trichinenexame para a detecção de triquinastrikiinien tutkiminentrikinkontrollPaís: ARGENTINALand: ARGENTINALand: ARGENTINIENΧώρα: ΑΡΓΕΝΤΙΝΗCountry: ARGENTINAPays: ARGENTINEPaese: ARGENTINALand: ARGENTINIAPaís: ARGENTINAMaa: ARGENTIINALand: ARGENTINA1 | 2 | 3 | 4 | 5 | 6 |286 | Frigorífico URIBE SRL | COMODORO RIVADAVIA | CHUBUT | PH | b |1326 | Est. Frigorífico Azul SA | AZUL | BUENOS AIRES | PH | b |1417 | Est. Frigorífico Azul SA | I. ALVEAR | LA PAMPA | PH | b |1425 | Infriba SA | BATÁN | BUENOS AIRES | PH | a b |1426 | Est. Tapalque SA | TAPALQUE | BUENOS AIRES | PH | b |1462 | Frigo-Oeste SA | CARLOS TEJEDOR | BUENOS AIRES | PH | b |1550 | Orlando Tosoni SA | LINCOLN | BUENOS AIRES | PH | b |1629 | Guinea Hermanos | PEHUAJO | BUENOS AIRES | PH | b |1762 | Vizental y Cia SA | GENERAL PICO | LA PAMPA | PH | b |1780 | Rigon SRL | RUFINO | SANTA FE | PH | b |1782 | Rigon SRL | RIO CUARTO | CÓRDOBA | PH | b |1785 | Frigorífico San Cayetano SA | SAN CAYETANO | BUENOS AIRES | PH | b |1788 | Ind. Alimentaria Cnel. Vidal SA | CORONEL VIDAL | BUENOS AIRES | PH | b |1879 | Troncomar SA | AYACUCHO | BUENOS AIRES | PH | b |2066 | Planta Patagonia Sur de Frigorífico Faimali SA | RĺO GALLEGOS | SANTA CRUZ | PH | b |2598 | Fco. Esquel SA | ESQUEL | CHUBUT | PH | b |3048 | UN-AR SA | ASCENSIÓN | BUENOS AIRES | PH | b |3502 | Ciervos Pampeanos SA | SANTA ROSA | LA PAMPA | PH | a |País: AUSTRALIALand: AUSTRALIENLand: AUSTRALIENΧώρα: ΑΥΣΤΡΑΑΙΑCountry: AUSTRALIAPays: AUSTRALIEPaese: AUSTRALIALand: AUSTRALIAPaνs: AUSTRΑLIAMaa: AUSTRALIALand: AUSTRALIEN1 | 2 | 3 | 4 | 5 | 6 |141 | Keith Thomas Burke & Jane Zemlicka | WALGETT | NEW SOUTH WALES | PH-CS | a T |588 | Aussie Game Meats Pty Ltd | ROMA | QUEENSLAND | PH-CS | a T |1552 | Victor Walter Bates, William John Bates & Clifford Ernest Dee | EAGLE FARM | QUEENSLAND | PH-CS | a b T |1560 | Southern Game Meat Pty Ltd | CHULLORA | NEW SOUTH WALES | PH-CS | a b T |2158 | Wild Game Resources Pty Ltd | HAMILTON | QUEENSLAND | PH-CS | a b T |3372 | Wild Game Resources Pty Ltd | LONGREACH | QUEENSLAND | PH-CS | a b T |País: BULGARIALand: BULGARIENLand: BULGARIENΧώρα: ΒΟΥΛΓΑΡΙΑCountry: BULGARIAPays: BULGARIEPaese: BULGARIALand: BULGARIJEPaís: BULGARIAMaa: BULGARIALand: BULGARIEN1 | 2 | 3 | 4 | 5 | 6 |80 | Sokol Ltd | HAŠKOVO | HAŠKOVO | CS | a b T |81 | Sokol Ltd | SAMAKOV | SOGIA | PH-CS | a b T |82 | Proslav | PLOVDIV | PLOVDIV | CS | a b T |83 | Loznitsa | LOZNITSA | RAZGRAD | CS | a b T |País: CHILELand: CHILELand: CHILEΧώρα: ΧΙΛΗCountry: CHILEPays: CHILIPaese: CILELand: CHILIPaís: CHILEMaa: CHILELand: CHILE1 | 2 | 3 | 4 | 5 | 6 |5 | Comercial Mañihuales Ltda | COYHAIQUE | XI REGIÓN | PH-CS | b |8 | Comercial Mac Lean Y Cia Ltda | PUERTO NATALES | XII REGIÓN | PH-CS | b |País: HUNGRÍALand: UNGARNLand: UNGARNΧώρα: ΟΥΓΓΑΡΙΑCountry: HUNGARYPays: HONGRIEPaese: UNGHERIALand: HONGARIJEPaís: HUNGRIAMaa: UNKARILand: UNGERN1 | 2 | 3 | 4 | 5 | 6 |50 | Mavad RT | VECSES | PEST MEGYE | PH | a b c |68 | Oreglaki Vadfeldolgozo Kft | ÖREGLAK | SOMOGYE MEGYE | PH | a |70 | Vadex Mezõfôldi Rt. Vadfeldolgozo Uzem | SOPONYA | FEJER MEGYE | PH | a b c |91 | FIWI-HUT Kft | TATA. | KOMÁROM MEGYE | PH | a b c |161 | Keletvad Termeltetõ és Keresk. Kft | UJFEHERTO | SZABOLCS SZ. MEGYE | PH | a b c |163 | Vadhutõház Kft | ZALAEGERSZEG | ZALA MEGYE | PH | a |País: LITUANIALand: LITAUENLand: LITAUENΧώρα: ΛΙΘΟΥΑΝΙΑCountry: LITHUANIAPays: LITUANIEPaese: LITUANIALand: LITOUWENPaís: LITUÂNIAMaa: LIETTUALand: LITAUEN1 | 2 | 3 | 4 | 5 | 6 |62-27 | JSC "Vikiit" | MOLAINIAI | PANEVEZYS | PH-CS | a T |País: POLONIALand: POLENLand: POLENΧώρα: ΠΟΛΩΝΙΑCountry: POLANDPays: POLOGNEPaese: POLONIALand: POLENPaís: POLÓNIAMaa: PUOLALand: POLEN1 | 2 | 3 | 4 | 5 | 6 |4 | PHUP "Konrad Baza Las" | KIELCE | KIELCE | PH | a T |151 | Las-An | POZNAŃ | POZNAŃ | PH | a T |194w | Zakład Przetwórstwa Dziczyzny "Kanwil" | DĘBICA | TARNÓW | PH | a T |200 | Przetwórnia Dziczyzny "Las" | OLSZTYN | OLSZTYN | PH | a T |225 | Zakład Przetwórstwa Mięsa Dziczyzny "Agno" | BRODNICA | TORUŃ | PH | a T |239 | Zakład Przetwórstwa Dziczyzny "Las-Skwierzyna-Gorzów" | SKWIERZYNA | GORZÓW | PH | a T |249w | Las Kalisz Sp. z o.o. | TOMNICE | KALISZ | PH | a T |251 | Animex Forest Production | BIAŁYSTOK | BIAŁYSTOK | PH | a T |253 | Animex Wild Animal Meat Production | BIAŁOGARD | KOSZALIN | PH | a T |254 | Wild-Las-Bochnia | BOCHNIA | TARNÓW | PH | a T |259 | Opolas | OPOLE | OPOLE | PH | a T |261 | Las-Olsztyn | LUBLIN | LUBLIN | PH | a T |263 | Wild Sp. z.o.o. | EŁK | SUWAŁKI | PH | a T |264 | PPUH "Alces" | TŁOKINIA KOŚCIELNA | KALISZ | PH | a T |273 | Towarzystwo Produkcyjno- Handlowe "Las" | WIESZOWA | KATOWICE | PH | a T |274 | Przedsiębiorstwo Handlowe "Wild" | PRZECHLEWO | SŁUPSK | PH | a T |279 | Baza Eksportowa Dziczyzny "Las" | ZARSZYN k. SANOKA | KROSNO | PH | a T |280 | Las-Pol | GRUSZCZYN | POZNAŃ | PH | a T |281 | Zakład Przetwórstwa Dziczyzny "Gregor" | LUBLIN | LUBLIN | PH | a T |284 | Baza Eksportu Dziczyzny "Biurkom-Flampol" | SZELIGOWO | KOSZALIN | PH | a T |391 | LNP Lingenfelser | ZBĄSZYNEK | GORZÓW | PH | a T |600 | Agro-Bor Szczecin | GRYFINO | SZCZECIN | PH | a T |788 | Hubertus Sp. z o.o. | DOBRZYCA k. PIŁY | PIŁA | PH | a T |950 | Hunter wild | WAŁBRZYCH | WAŁBRZYCH | PH | a T |País: RUMANIALand: RUMÆNIENLand: RUMÄNIENΧώρα: ΡΟΥΜΑΝΙΑCountry: ROMANIAPays: ROUMANIEPaese: ROMANIALand: ROEMENIËPaís: ROMÉNIAMaa: ROMANIALand: RUMÄNIEN1 | 2 | 3 | 4 | 5 | 6 |1 | S.C. Carne SA Frigorifer | ARAD | ARAD | PH-CS | a b c T |23 | S.C. Scandia SA Frigorifer | SIBIU | SIBIU | PH-CS | a b c T |26 | S.C. Carbac SA Frigorifer | BACÃU | SIBIU | PH-CS | a b c T |42 | S.C. Facos SA Frigorifer | SUCEAVA | SUCEAVA | PH-CS | a b c T |73 | S.C. Cominea SA Frigorifer | ORADEA | BIHOR | PH-CS | a b c T |País: ESLOVENIALand: SLOVENIENLand: SLOWENIENΧώρα: ΣΛΟΒΕΝΙΑCountry: SLOVENIAPays: SLOVÉNIEPaese: SLOVENIALand: SLOVENIËPaís: ESLOVENIAMaa: SLOVENIALand: SLOVENIEN1 | 2 | 3 | 4 | 5 | 6 |222 | Pomurksa mesna industrija | LENDAVA | MURSKA SOBOTA | PH-CS | a b c T |226 | Mercator | LJUBLJANA | LJUBLJANA | PH-CS | a b c T |País: ESLOVAQUIALand: SLOVAKIETLand: SLOWAKEIΧώρα: ΣΛΟΒΑΚΙΑCountry: SLOVAKIAPays: SLOVAQUIEPaese: SLOVACCHIALand: SLOWAKIJEPaís: ESLOVAQUIAMaa: SLOVAKIALand: SLOVAKIEN1 | 2 | 3 | 4 | 5 | 6 |105 | Tverex s.r.o. | LUZIANKY | NITRA | PH-CS | a c T |107 | Zverex s.r.o. Sala | SALA | SALA | PH-CS | a c T |205 | Stredoslovenska Statne Iesy | MICHALOVA | BØEZNO | CS | a T |303 | Podtatranska hydina a.s | KEŽMAROK | KEŽMAROK | PH-CS | a T |País: SUDÁFRICALand: SYDAFRIKALand: SÜDAFRIKAΧώρο: ΝΟΤΙΑ ΑΦΡΙΚΗCountry: SOUTH AFRICAPays: AFRIQUE DU SUDPaese: SUDAFRICALand: ZUID-AFRIKAPaνs: ÁFRICA DO SULMaa: ETELÄ-AFRIKKALand: SYDAFRIKA1 | 2 | 3 | 4 | 5 | 6 |96 | SA Venison (Pty) Ltd | DE AAR | | PH | a |--------------------------------------------------


title: Sklep Političnega in varnostnega odbora (SZVP) 2015/381 z dne 17. februarja 2015 o imenovanju vodje misije Policijske misije Evropske unije za Palestinska ozemlja (EUPOL COPPS) (EUPOL COPPS/1/2015)

text:
               7.3.2015

               SL

               Uradni list Evropske unije

               L 64/37

         SKLEP POLITIČNEGA IN VARNOSTNEGA ODBORA (SZVP) 2015/381
   z dne 17. februarja 2015
   o imenovanju vodje misije Policijske misije Evropske unije za Palestinska ozemlja (EUPOL COPPS) (EUPOL COPPS/1/2015)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa 2013/354/SZVP z dne 3. julija 2013 o Policijski misiji Evropske unije za Palestinska ozemlja, EUPOL COPPS (1), in zlasti člena 9(1) Sklepa,
   ob upoštevanju naslednjega:

               (1)

               Na podlagi Sklepa Sveta 2013/354/SZVP je Politični in varnostni odbor v skladu s členom 38 Pogodbe pooblaščen za sprejemanje ustreznih odločitev glede političnega nadzora in strateškega vodenja Policijske misije Evropske unije za Palestinska ozemlja (EUPOL COPPS), vključno z odločitvijo o imenovanju vodje misije.

               (2)

               Visoki predstavnik za zunanje zadeve in varnostno politiko je 5. februarja 2015 predlagal, da se g. Rodolphe MAUGET imenuje za vodjo EUPOL COPPS za obdobje od 16. februarja 2015 do 30. junija 2015.

               (3)

               Misija EUPOL COPPS je bila s Sklepom Sveta 2014/447/SZVP (2) podaljšana do 30. junija 2015 –

         SPREJEL NASLEDNJI SKLEP:
   Člen 1
   G. Rodolphe MAUGET se imenuje za vodjo misije EUPOL COPPS za obdobje od 16. februarja 2015 do 30. junija 2015.
   Člen 2
   Ta sklep začne veljati na dan sprejetja.
   Uporablja se od 16. februarja 2015.

      V Bruslju, 17. februarja 2015

            Za Politični in varnostni odbor

            Predsednik

         W. STEVENS

      (1)  UL L 185, 4.7.2013, str. 12.

      (2)  Sklep Sveta 2014/447/SZVP z dne 9. julija 2014 o spremembah veljavnosti Sklepa 2013/354/SZVP o Policijski misiji Evropske unije za Palestinska ozemlja (EUPOL COPPS) (UL L 201, 10.7.2014, str. 28).


title: Sklep Evropskega parlamenta z dne 5. maja 2010 o razrešnici glede izvrševanja proračuna sedmega, osmega, devetega in desetega Evropskega razvojnega sklada za proračunsko leto 2008

text:
               25.9.2010

               SL

               Uradni list Evropske unije

               L 252/107

         SKLEP EVROPSKEGA PARLAMENTA
   z dne 5. maja 2010
   o razrešnici glede izvrševanja proračuna sedmega, osmega, devetega in desetega Evropskega razvojnega sklada za proračunsko leto 2008
   (2010/506/EU)
   EVROPSKI PARLAMENT,
   ob upoštevanju poročila Komisije o nadaljnjem ukrepanju na podlagi sklepov o razrešnicah za leto 2007 (COM(2009) 526) in njegove priloge (SEK(2009) 1427),
   ob upoštevanju letnih računovodskih izkazov in bilance odhodkov in prihodkov sedmega, osmega, devetega in desetega Evropskega razvojnega sklada za proračunsko leto 2008 (COM(2009) 397 – C7-0171/2009),
   ob upoštevanju poročila o finančnem poslovodenju sedmega, osmega, devetega in desetega Evropskega razvojnega sklada za finančno leto 2008,
   ob upoštevanju finančnih informacij o Evropskih razvojnih skladih (COM(2009) 310),
   ob upoštevanju letnega poročila Računskega sodišča o dejavnostih sedmega, osmega, devetega in desetega Evropskega razvojnega sklada za proračunsko leto 2008 skupaj z odgovori Komisije (1),
   ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (2),
   ob upoštevanju priporočil Sveta z dne 16. februarja 2010 o podelitvi razrešnice Komisiji glede izvajanja dejavnosti Evropskih razvojnih skladov za proračunsko leto 2008 (5082/2010 – C7-0056/2010, 5084/2010 – C7-0057/2010, 5085/2010 – C7-0058/2010, 5086/2010 – C7-0059/2010),
   ob upoštevanju sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000 (3) in revidiranega v Luxembourgu 25. junija 2005 (4),
   ob upoštevanju Sklepa Sveta 2001/822/ES z dne 27. novembra 2001 o pridružitvi čezmorskih držav in ozemelj k Evropski skupnosti („Sklep o pridružitvi čezmorskih držav in ozemelj“) (5), spremenjenega s Sklepom Sveta 2007/249/ES (6),
   ob upoštevanju člena 33 notranjega sporazuma z dne 20. decembra 1995 med predstavniki vlad držav članic v Svetu o financiranju in upravljanju pomoči Skupnosti v okviru drugega finančnega protokola k četrti Konvenciji AKP-ES (7),
   ob upoštevanju člena 32 notranjega sporazuma z dne 18. septembra 2000 med predstavniki vlad držav članic v Svetu o financiranju in upravljanju pomoči Skupnosti na podlagi finančnega protokola k Sporazumu o partnerstvu med afriškimi, karibskimi in pacifiškimi državami ter Evropsko skupnostjo in njenimi državami članicami, podpisanemu v Cotonouju (Benin) 23. junija 2000, in o dodelitvi finančne pomoči za čezmorske države in ozemlja, za katere se uporablja četrti del Pogodbe ES (8),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju člena 74 finančne uredbe z dne 16. junija 1998, ki velja za sodelovanje pri financiranju razvoja v okviru četrte Konvencije AKP-ES (9),
   ob upoštevanju člena 119 finančne uredbe z dne 27. marca 2003, ki velja za deveti Evropski razvojni sklad (10),
   ob upoštevanju člena 142 Uredbe Sveta (ES) št. 215/2008 z dne 18. februarja 2008 o finančni uredbi, ki se uporablja za deseti Evropski razvojni sklad (11),
   ob upoštevanju člena 76 in tretje alinee člena 77 ter Priloge VI Poslovnika,
   ob upoštevanju poročila Odbora za proračunski nadzor in mnenja Odbora za razvoj (A7-0063/2010),

               1.

               podeli razrešnico Komisiji glede izvrševanja sedmega, osmega, devetega in desetega Evropskega razvojnega sklada za proračunsko leto 2008;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje Svetu, Komisiji, Sodišču Evropske unije, Računskemu sodišču in Evropski investicijski banki ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 269, 10.11.2009, str. 257.

      (2)  UL C 274, 13.11.2009, str. 235.

      (3)  UL L 317, 15.12.2000, str. 3.

      (4)  UL L 287, 28.10.2005, str. 4.

      (5)  UL L 314, 30.11.2001, str. 1, in UL L 324, 7.12.2001, str. 1.

      (6)  UL L 109, 26.4.2007, str. 33.

      (7)  UL L 156, 29.5.1998, str. 108.

      (8)  UL L 317, 15.12.2000, str. 355.

      (9)  UL L 191, 7.7.1998, str. 53.

      (10)  UL L 83, 1.4.2003, str. 1.

      (11)  UL L 78, 19.3.2008, str. 1.
    ---documentbreak---

               25.9.2010

               SL

               Uradni list Evropske unije

               L 252/109

         RESOLUCIJA EVROPSKEGA PARLAMENTA
   z dne 5. maja 2010
   s pripombami, ki so del sklepa o razrešnici glede izvrševanja proračuna sedmega, osmega, devetega in desetega Evropskega razvojnega sklada za proračunsko leto 2008
   EVROPSKI PARLAMENT,
   ob upoštevanju poročila Komisije o nadaljnjem ukrepanju na podlagi sklepov o razrešnicah za leto 2007 (COM(2009) 526 in njegove priloge SEK(2009) 1427),
   ob upoštevanju letnih računovodskih izkazov in bilance odhodkov in prihodkov sedmega, osmega, devetega in desetega Evropskega razvojnega sklada za proračunsko leto 2008 (COM(2009) 397 – C7-0171/2009),
   ob upoštevanju poročila o finančnem poslovodenju sedmega, osmega, devetega in desetega Evropskega razvojnega sklada za finančno leto 2008,
   ob upoštevanju finančnih informacij o Evropskih razvojnih skladih (COM(2009) 310),
   ob upoštevanju letnega poročila Računskega sodišča o dejavnostih sedmega, osmega, devetega in desetega Evropskega razvojnega sklada za proračunsko leto 2008 skupaj z odgovori Komisije (1),
   ob upoštevanju posebnega poročila Evropskega računskega sodišča št. 15/2009 „Pomoč Evropske unije, ki se izvaja prek organizacij Združenih narodov: odločanje in spremljanje“,
   ob upoštevanju posebnega poročila št. 18/2009 Računskega sodišča o učinkovitosti pomoči ERS za regionalno gospodarsko povezovanje v Vzhodni Afriki in Zahodni Afriki,
   ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (2),
   ob upoštevanju priporočil Sveta z dne 16. februarja 2010 o podelitvi razrešnice Komisiji glede izvajanja dejavnosti Evropskih razvojnih skladov za proračunsko leto 2008 (5082/2010 – C7-0056/2010, 5084/2010 – C7-0057/2010, 5085/2010 – C7-0058/2010, 5086/2010 – C7-0059/2010),
   ob upoštevanju sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000 (3) in revidiranega v Luxembourgu 25. junija 2005 (4),
   ob upoštevanju Sklepa Sveta 2001/822/ES z dne 27. novembra 2001 o pridružitvi čezmorskih držav in ozemelj k Evropski skupnosti („Sklep o pridružitvi čezmorskih držav in ozemelj“) (5), spremenjenega s Sklepom Sveta 2007/249/ES (6),
   ob upoštevanju člena 33 notranjega sporazuma z dne 20. decembra 1995 med predstavniki vlad držav članic v Svetu o financiranju in upravljanju pomoči Skupnosti v okviru drugega finančnega protokola k četrti Konvenciji AKP-ES (7),
   ob upoštevanju člena 32 notranjega sporazuma z dne 18. septembra 2000 med predstavniki vlad držav članic v Svetu o financiranju in upravljanju pomoči Skupnosti na podlagi finančnega protokola k Sporazumu o partnerstvu med afriškimi, karibskimi in pacifiškimi državami ter Evropsko skupnostjo in njenimi državami članicami, podpisanemu v Cotonouju (Benin) 23. junija 2000, in o dodelitvi finančne pomoči za čezmorske države in ozemlja, za katere se uporablja četrti del Pogodbe ES (8),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju člena 74 finančne uredbe z dne 16. junija 1998, ki velja za sodelovanje pri financiranju razvoja v okviru četrte Konvencije AKP-ES (9),
   ob upoštevanju člena 119 finančne uredbe z dne 27. marca 2003, ki se uporablja za deveti Evropski razvojni sklad (10),
   ob upoštevanju člena 142 Uredbe Sveta (ES) št. 215/2008 z dne 18. februarja 2008 o finančni uredbi, ki se uporablja za deseti Evropski razvojni sklad (11),
   ob upoštevanju člena 76 in tretje alinee člena 77ter Priloge VI Poslovnika,
   ob upoštevanju poročila Odbora za proračunski nadzor in mnenja Odbora za razvoj (A7-0063/2010),

               A.

               ker je Evropski razvojni sklad (ERS) najpomembnejši finančni instrument Evropske unije za razvojno sodelovanje z afriškimi, karibskimi in pacifiškimi državami (države AKP),

               B.

               ker se bo celoten znesek pomoči, ki se izvaja preko ERS, precej povečal v prihodnjih letih, saj je bil znesek pomoči Unije v okviru desetega ERS za obdobje 2008–2013 določen v znesku 22 682 000 000 EUR, kar pomeni 62 % povečanje v primerjavi z devetim razvojnim skladom,

               C.

               ker je proračunska podpora instrument pomoči, ki zahteva drugačen način razmišljanja pri parlamentarnem nadzoru, in sicer prehod s kontrole vloženih virov na kontrolo rezultatov in učinkov,

               D.

               ker kljub večkratnim zahtevam Parlamenta po vključitvi teh skladov v proračun, ERS trenutno še niso vključeni v splošni proračun Evropske unije, niti jih ne krije finančna uredba, ampak se izvajajo v skladu s posebnimi finančnimi predpisi,

               E.

               ker je trdno odločen, da bo nadaljeval razvijanje svojih zmogljivosti nadzora, da bi čim bolj učinkovito izpolnil svoje obveznosti kot organ za podelitev razrešnice,

               1.

               pozdravlja začetek izvajanja Lizbonske pogodbe, zlasti ustanovitev Urada visokega predstavnika Unije za zunanje zadeve in varnostno politiko ter Evropske službe za zunanje delovanje; izraža svojo skrb, da bi razdrobljeno upravljanje evropske razvojne pomoči lahko zmanjšalo njeno učinkovitost, ter poudarja, da je treba napredek pri upravljanja Evropskega razvojnega sklada ohraniti in da se ga ne sme ovirati; poziva Komisijo, naj zagotovi natančen opis in natančno pojasnilo o delovanju novega sistema;

               2.

               opozarja na zavezo, ki jo je sprejela Komisija, da bo med pogovori o naslednjem finančnem okviru v celoti vključila Evropski razvojni sklad v proračun Unije, ter podpira to zavezo; ponovno poziva Komisijo, naj Odbor za proračunski nadzor v celoti obvešča glede priprave te pobude; meni, da bi takšna vključitev v proračun omogočila krepitev skladnosti, preglednosti, učinkovitosti in kontrolnega mehanizma Evropskega razvojnega sklada;

               3.

               zahteva, da se ga redno obvešča o vmesnem pregledu desetega ERS, predvidenem v letu 2010, in vztraja pri učinkovitem izboljšanju skupnega načrtovanja za doseg večje osredotočenosti ter boljšega usklajevanja in delitve dela; meni, da bi se morala strategija izvajanja za deseti razvojni sklad osredotočiti na omejeno število sektorjev, ne da bi izključili nevladne organizacije, ki so uspešne na lokalni ravni, saj je ta strategija odločilnega pomena za trajnostni razvoj, da se preprečijo negativni učinki podvajanja ciljev; v zvezi s tem zahteva tudi, da se preveri, ali je upravljanje prek posameznih nevladnih organizacij dejansko bolj uspešno in stroškovno bolj učinkovito, kot bi bilo, če bi bila za upravljanje zadolžena Komisija;

               4.

               ponovno poziva Komisijo, da pri izboljšanju svoje strategije kontrole opredeli prag, pri katerem pomanjkanje rezultatov in stroški kontrole zahtevajo spremembo politike; pričakuje, da bo s tem v zvezi prejel poročilo Komisije o rezultatih študij v zvezi s sprejemljivim tveganjem/stroškovno učinkovitostjo na področju zunanjega delovanja ter ponovno preučitev strategije kontrole EuropeAid, pravočasno za postopek za leto 2009;

      Izjava o zanesljivosti

               5.

               ugotavlja, da Računsko sodišče meni, da računovodski izkazi prikazujejo pošteno sliko prihodkov in odhodkov sedmega, osmega, devetega in desetega ERS, z izjemo težav v zvezi z metodo Komisije glede ocenitve rezervacije za nastale stroške; spodbuja Komisijo, naj izpopolni svojo metodo v prihodnjih mesecih, pravočasno za postopek razrešnice za proračunsko leto 2009;

      Z izkazi povezane transakcije

               6.

               z zadovoljstvom ugotavlja, da po mnenju Računskega sodišča v prihodkih in prevzetih obveznostih ni bilo pomembnih napak; kljub temu je zaskrbljen zaradi velike pogostosti količinsko neopredeljivih napak, ki so nastale pri obveznostih za proračunsko podporo, in pomembnih napak, ki so bile ocenjene pri plačilih;

               7.

               obžaluje in meni, da je nesprejemljivo dejstvo, da Računsko sodišče ni moglo pridobiti vseh potrebnih informacij in gradiva v zvezi z desetimi plačili, izvršenimi v korist mednarodnih organizacij, ter zaradi tega ne more podati mnenja o pravilnosti odhodkov, ki znašajo 190 000 000 EUR, kar je 6,7 % letnih odhodkov;

               8.

               poziva Komisijo, da dovolj vztrajno posreduje pri teh mednarodnih organizacijah in obenem določi časovni razpored, ki naj zagotavlja pravočasno obravnavo informacij, da bi podprli zahteve Računskega sodišča po informacijah/dokumentaciji ter zagotovili spoštovanje okvirnega finančnega in upravnega sporazuma (FAFA);

      Finančno izvajanje

               9.

               z zadovoljstvom ugotavlja, da je bil sedmi ERS zaključen 31. avgusta 2008 in da je bilo izplačanih 10 381 000 000 EUR, kar je 98,3 % od dodeljenih 10 559 000 000 EUR; je seznanjen, da je bil preostali znesek (178 000 000 EUR) prenesen v deveti ERS;

               10.

               ugotavlja, da je deseti ERS (za obdobje 2008–2013, v skupnem znesku 22 682 000 000 EUR) začel veljati 1. julija 2008, in pozdravlja njegovo hitro izvajanje ter na splošno učinkovitost Komisije, tako na ravni obveznosti in plačil kot na ravni upravljanja neporavnanih zneskov; spodbuja Komisijo, da si še naprej prizadeva za poravnavo starih in neizkoriščenih plačil;

      Finančno upravljanje ERS, ki ga izvaja Komisija

               11.

               pozdravlja, da so po mnenju Računskega sodišča v poročilu Komisije o finančnem upravljanju sedmega, osmega, devetega in desetega razvojnega sklada za proračunsko leto 2008 „točno opisani doseganje operativnih ciljev Komisije za proračunsko leto […], finančno stanje in dogodki, ki so pomembno vplivali na dejavnosti, izvedene v letu 2008“ (12);

      Zanesljivost računovodskih izkazov

               12.

               ugotavlja, da se v skladu z določbami členov 1 in 103(3) finančne uredbe z dne 27. marca 2003, ki se uporablja za deveti ERS, ter členi 2, 3, 4 in 125(3) Uredbe (ES) št. 215/2008 izjava o zanesljivosti ne nanaša tudi na tisti del sredstev devetega in desetega ERS, ki ga upravlja Evropska investicijska banka (EIB) (več kot 3 500 000 000 EUR) (13); meni, da bi EIB morala redno poročati o teh sredstvih, ki jih ne krije izjava o zanesljivosti;

               13.

               pozdravlja, da Računsko sodišče meni, da dokončni letni računovodski izkazi sedmega, osmega, devetega in desetega razvojnega sklada v vseh pomembnih vidikih pošteno predstavljajo finančno stanje Evropskih razvojnih skladov na dan 31. decembra 2008;

               14.

               z zadovoljstvom ugotavlja, da je februarja 2009 začel delovati nov informacijski sistem računovodstva na podlagi nastanka poslovnega dogodka, prilagojen ERS (ABAC FED);

      Vodenje in plačila projekta

               15.

               pozdravlja dejstvo, da so bile v letu 2008 prevzete obveznosti v rekordnem znesku in da je bilo izvrševanje desetega Evropskega razvojnega sklada pravočasno; poudarja, da pospešeno izvrševanje ne bi smelo ogroziti kakovosti financiranih operacij;

               16.

               je zadovoljen, da je Računsko sodišče ugotovilo, da v predujmih ni pomembnih napak; vendar obžaluje, da je Računsko sodišče ugotovilo pomembno stopnjo napak pri znesku odkritih plačil;

               17.

               lahko sprejme navedbo, da se del napak, povezanih z dejanskostjo odhodkov (ni računov ali drugih dokazil) v Angoli, lahko pojasni z izredno težkimi razmerami v tej državi, ki jo je revidiralo Računsko sodišče; vendar poudarja, da je 47 % količinsko opredeljivih napak povezanih z upravičenostjo odhodkov in zato poziva Komisijo, naj izboljša svoj sistem kontrole in zmanjša število napak (14); s tem v zvezi opozarja Komisijo na priporočilo Računskega sodišča, da bi bilo treba predhodne preglede izboljšati tako, da se večjo pozornost nameni bistvenim tveganjem;

               18.

               poziva Komisijo, da pri reviziji finančne uredbe opredeli morebitne postopkovne težave, s katerimi se je soočila v kriznih razmerah, ter da Parlamentu, zlasti z ozirom na to, da države članice financirajo ukrepe nujne pomoči, predstavi učinkovit postopek kontrole, ki ima potrebno prilagodljivost, da bi ne ogrozili črpanja sredstev iz skladov in zagotovili preglednost izvedenih projektov;

      Letno poročilo o dejavnostih

               19.

               pozdravlja ugotovitev Računskega sodišča, ki meni, da se je letno poročilo o dejavnostih občutno izboljšalo in pozdravlja zlasti dejstvo, da je Komisija pogosteje uporabljala kvantitativne kazalnike (15);

      Nadzor izvajalskih organizacij

               20.

               ima kritičen odnos do dejstva, da so po mnenju Računskega sodišča še vedno prisotne velike pomanjkljivosti v finančnih postopkih in kontrolah izvajalskih organizacij, nadzornikov in nacionalnih odredbodajalcev; kljub temu ceni prizadevanja EuropeAid in zlasti njenih delegacij, da bi obravnavale te pomanjkljivosti; zahteva, da se ta prizadevanja v prihodnje še okrepijo in pričakuje, da bodo prihodnje pričakovane izboljšave v reviziji CRIS omogočile doseganje boljšega rezultata;

               21.

               poudarja, da morata biti demokracija in pravica ljudi do življenja brez kršitev človekovih pravic povezana cilja izvajalskih organizacij v državah, kjer se nudi pomoč Evropskega razvojnega sklada;

      Proračunska podpora

               22.

               opozarja na pomembno povečanje deleža, ki se nanaša na proračunsko podporo in strukturno prilagoditev za deseti ERS (več kot 45 %), v kumulativnih sklepih o financiranju, v primerjavi z osmim in devetim ERS (približno 15 %) (16);

               23.

               obžaluje, da je revizija Računskega sodišča odkrila veliko pogostost količinsko neopredeljivih napak pri obveznostih in plačilih v zvezi s proračunsko podporo; vztraja, naj Komisija še strožje oceni ta plačila in v prihodnje racionalizira postopke izplačil; s tem v zvezi z zadovoljstvom ugotavlja, da je bila februarja 2009 opravljena revizija finančnih tokov za ta plačila;

               24.

               z zadovoljstvom ugotavlja izboljšanje glede jasnosti in strukture ocen, ki jih je oblikovala Komisija, v zvezi s spoštovanjem določb sporazuma iz Cotonouja; vendar obžaluje, da je Računsko sodišče zopet odkrilo številne primere, v katerih Komisija ni na dovolj strukturiran in formaliziran način prikazala, da je bilo upravljanje javnih financ držav upravičenk dovolj pregledno, odgovorno in uspešno, ali vsaj, da imajo te države verodostojen in ustrezen program reform v tej smeri;

               25.

               se strinja z Računskim sodiščem, da mora Komisija nadaljevati svoja prizadevanja, da bi ustrezno utemeljila svoje sklepe v zvezi z upravičenostjo do proračunske podpore in da bi vsi sporazumi o financiranju zagotavljali izčrpno in jasno osnovo za oceno spoštovanja plačilnih pogojev (17); pričakuje, da bo prejel informacije o rezultatih revizije smernic, za katero je Komisija obljubila, da jo bo predložila konec leta 2009;

               26.

               poziva Komisijo, naj partnerskim državam pomaga pri razvoju zmogljivosti za parlamentarni nadzor in revizije ter pri vključitvi parlamentov in civilne družbe k pripravi nacionalnih razvojnih strategij;

               27.

               opozarja, kot je že poudaril v odstavku 79 resolucije s 23. aprila 2009 s pripombami, ki so del sklepa o razrešnici glede izvrševanja proračuna sedmega, osmega in devetega Evropskega razvojnega sklada za proračunsko leto 2007 (18) (v nadaljevanju „resolucija z dne 23. aprila 2009“), da je njegova vloga pri proračunski podpori zagotoviti, da Komisija prevzame odgovornost za rezultate porabe in da je proračunska podpora instrument pomoči, ki zahteva drugačen način razmišljanja, in sicer prehod s kontrole vloženih virov na kontrolo rezultatov glede na kazalnike, da bi tako zagotovili, da bodo sredstva pomoči koristila prebivalstvu države prejemnice;

               28.

               ponovno poziva Komisijo, da čim bolj natančno opredeli države ali težave pri izvajanju proračunske podpore, v zvezi s katerimi bi posebna parlamentarna pozornost lahko povečala odgovornost donatorjev (19), poleg posebnih smernic za upravljanje dejavnosti proračunske podpore v državah z nestabilnimi razmerami, obljubljenih v odgovorih Komisije z dne 2. decembra 2009 na pisna vprašanja Odbora za proračunski nadzor, zastavljena komisarju Karlu De Guchtu;

               29.

               ponovno poziva Računsko sodišče, naj poroča o kakovosti ocenjevanja in obvladovanja tveganja, ki ga izvaja Komisija, ter bi pozdravil večje število revizij za oceno rezultatov porabe razvojnih sredstev na splošno in zlasti proračunske podpore (20);

               30.

               poziva Komisijo, naj v primerih, ko se ne dosežejo jasni cilji, zagotovi, da se proračunska pomoč zmanjša ali odpove;

      Javna izjava držav upravičenk

               31.

               potrjuje svoje prepričanje, da bi morali biti na splošno razvojna pomoč in zlasti proračunska podpora vezani tudi na predhodno izjavo o razkritju, ki jo izda vlada države prejemnice in jo podpiše njen finančni minister, kakor pri nacionalnih izjavah o upravljanju, o izbranih vprašanjih, ki vplivajo na strukturo upravljanja in odgovornost vsake države prejemnice; ne sprejme navedbe Komisije, da so informacije v zvezi z upravljanjem, pridobljene z analizami, opravljenimi v sodelovanju z drugimi stranmi in interesnimi skupinami, zadostne;

               32.

               ponovno poziva Komisijo, naj prevzame pobudo in predloži predlog v tej smeri drugim mednarodnim donatorjem, predvsem Svetovni banki, da bi oblikovali in izvedli takšen instrument v dogovoru z drugimi donatorji; pričakuje, da bo obveščen o časovnem poteku, ki bi lahko bil predviden za ta pogajanja;

      Človeški viri

               33.

               je zelo zaskrbljen zaradi tveganja izgube institucionalnega spomina, ki je posledica večjih težav z osebjem (prepogoste kadrovske menjave in previsoko število prostih delovnih mest, ki narašča), navedenih v letnem poročilu o dejavnostih EuropeAid (21), ter je zaskrbljen, ker se je število uslužbencev EuropeAid zmanjševalo glede na sprejete obveznosti;

               34.

               ponovno izraža zaskrbljenost, da pomanjkanje osebja, neustrezna porazdelitev uslužbencev ali pomanjkanje specifičnih usposobljenosti in znanj lahko vplivajo na učinkovitost ukrepov, kakovost nadzora, preverjanj in spremljanja (22);

               35.

               podpira namero, ki jo je izrazila Komisija, da bo zaposlila dodatne zunanje uslužbence in tako okrepila osebje na sedežu in v delegacijah za postopek upravljanja in nadzora ERS; meni, da bi bila takšna okrepitev osebja toliko bolj potrebna, ker so se obveznosti iz naslova desetega ERS občutno povečale;

      Opombe na zaključke in priporočila Računskega sodišča

               36.

               z zadovoljstvom ugotavlja, da je Računsko sodišče priznalo prizadevanja EuropeAid za občutno izboljšanje svojih nadzornih in kontrolnih sistemov; podpira Komisijo v njeni odločitvi, da bo še izboljšala strukture kontrolnih sistemov;

               37.

               se v celoti strinja s priporočili Računskega sodišča iz točk 55(a) do (f) ter točk 56(a) in (b) letnega poročila o ERS;

               38.

               zlasti opozarja, medtem ko pričakuje rešitve v zvezi s pomanjkanjem človeških virov, na priporočilo Računskega sodišča, da mora Komisija strukturirano analizirati tveganja in oceniti sredstva na voljo pri oblikovanju letnih revizijskih načrtov ter pozorno spremljati njihovo izvajanje med celotnim letom;

               39.

               opozarja, da je Računsko sodišče v svojem posebnem poročilu št. 18/2009 učinke pomoči ERS za regionalno gospodarsko povezovanje v Vzhodni Afriki in Zahodni Afriki, kateri je namenjen velik del – več kot 50 % – sredstev za regionalne programe ERS, ocenilo kot le delno učinkovite; zahteva od Komisije, naj upošteva predlagane ukrepe Računskega sodišča, zlasti glede usklajevanja in dogovarjanja z regionalnimi organizacijami, zagotavljanja zadostnega števila osebja in usklajevanja regionalnih in nacionalnih strategij ter natančne razmejitve nalog, pristojnosti in ciljev;

      Razvojne prednostne naloge in prepoznavnost

               40.

               poziva, da bi se primerjalno merilo instrumenta za razvojno sodelovanje, po katerem se 20 % odhodkov nameni osnovnemu in srednješolskemu izobraževanju ter osnovnemu zdravstvu, uporabljalo tudi za Evropski razvojni sklad; poziva Komisijo, naj večjo pozornost nameni zdravju mater, saj je to eden od razvojnih ciljev tisočletja, pri katerem je bil napredek najpočasnejši; poziva Komisijo, naj poskrbi za večjo prepoznavnost dejavnosti, ki jih financira EU, v tujini.

               41.

               znova izraža podporo vključitvi Evropskega razvojnega sklada v proračun, saj bo tako poraba bolj demokratična, odgovorna in pregledna;

      Sklad za spodbujanje naložb

               42.

               je seznanjen, da Evropska investicijska banka upravlja sklad za spodbujanje naložb, ki je instrument, povezan s tveganjem, financiran iz ERS ter namenjen pospeševanju zasebnih naložb v državah AKP s težkimi gospodarskimi in političnimi razmerami; ponovno opozarja na ugotovitve iz resolucij z dne 22. aprila 2008 (23) in 23. aprila 2009, ki so priložene sklepom o razrešnici za izvrševanje proračuna ERS za proračunski leti 2006 in 2007 ter izraža svojo zaskrbljenost zaradi dejstva, da je upravljanje sklada za spodbujanje naložb, ki ga izvaja EIB, izključeno iz postopka o razrešnici; poleg tega opozarja, da so sredstva razvojnega sklada javni denar, ki so ga prispevali evropski davkoplačevalci in ne finančni trgi;

               43.

               obžaluje, kot je to izrazilo Računsko sodišče v svojem mnenju št. 9/2007 o predlogu za uredbo Sveta o finančni uredbi, ki se uporablja za deseti Evropski razvojni sklad, da sta bili oblikovani dve ločeni področji upravljanja, saj to omejuje obseg razrešnice, ustvarja dodatne potrebe po usklajevanju med Komisijo in EIB ter otežuje splošen pregled doseženih rezultatov;

               44.

               ugotavlja, da so v letnem poročilu EIB o skladu za spodbujanje naložb predvsem finančni podatki, a skoraj nič informacij o rezultatih različnih financiranih programov;

               45.

               spominja, da v točki 24 prej navedene resolucije z dne 22. aprila 2008 predlaga, da med postopkom za podelitev razrešnice Evropska investicijska banka predloži svoje letno poročilo o izvrševanju svojega sklada za spodbujanje naložb neposredno Odboru za proračunski nadzor; v zvezi s tem predlaga, naj Odbor za proračunski nadzor čim prej povabi predsednika EIB na razpravo o tej možnosti;

               46.

               ponovno poziva EIB, kakor v svoji resoluciji s 23. aprila 2009, naj se osredotoči na poročanje o rezultatih in predstavi popolne, zadevne in objektivne informacije o rezultatih, zastavljenih in doseženih ciljih ter razlogih za morebitne nepravilnosti, kakor tudi opravljene ocene in povzetek rezultatov ocenjevanj;

               47.

               zahteva od Komisije popolnejše informacije od tistih, prejetih po resoluciji z dne 23. aprila 2009, o posebnih postopkih, ki jih je vzpostavila z EIB za usklajevanje prizadevanj obeh institucij, da bi dosegli razvojne cilje Unije ter učinkovitost teh postopkov.

      (1)  UL C 269, 10.11.2009, str. 257.

      (2)  UL C 274, 13.11.2009, str. 235.

      (3)  UL L 317, 15.12.2000, str. 3.

      (4)  UL L 287, 28.10.2005, str. 4.

      (5)  UL L 314, 30.11.2001, str. 1, in UL L 324, 7.12.2001, str. 1.

      (6)  UL L 109, 26.4.2007, str. 33.

      (7)  UL L 156, 29.5.1998, str. 108.

      (8)  UL L 317, 15.12.2000, str. 355.

      (9)  UL L 191, 7.7.1998, str. 53.

      (10)  UL L 83, 1.4.2003, str. 1.

      (11)  UL L 78, 19.3.2008, str. 1.

      (12)  Glej letno poročilo Računskega sodišča o ERS za leto 2008, točka 8.

      (13)  Glej letno poročilo Računskega sodišča o ERS za leto 2008, točka 2.

      (14)  Glej letno poročilo Računskega sodišča o ERS za leto 2008, točka 22.

      (15)  Glej letno poročilo Računskega sodišča o ERS za leto 2008, točka 29.

      (16)  Glej letno poročilo Računskega sodišča o ERS za leto 2008, prikaz II, stran 266.

      (17)  Glej letno poročilo Računskega sodišča o ERS za leto 2008, točka 56.

      (18)  UL L 255, 26.9.2009, str. 98.

      (19)  Glej odstavek 43 resolucije z dne 23. aprila 2009.

      (20)  Glej odstavek 53 resolucije z dne 23. aprila 2009.

      (21)  Glej letno poročilo Računskega sodišča o ERS za leto 2008, točka 30.

      (22)  Glej odstavek 61 resolucije z dne 23. aprila 2009.

      (23)  UL L 88, 31.3.2009, str. 253.


title: 2010/465/EU: Sklep Sveta in predstavnikov vlad držav članic Evropske unije, ki so se sestali v okviru Sveta, z dne 24. junija 2010 o podpisu in začasni uporabi Protokola, ki spreminja Sporazum o zračnem prometu med Evropsko skupnostjo in njenimi državami članicami na eni strani in Združenimi državami Amerike na drugi strani

text:
               25.8.2010

               SL

               Uradni list Evropske unije

               L 223/1

         SKLEP SVETA IN PREDSTAVNIKOV VLAD DRŽAV ČLANIC EVROPSKE UNIJE, KI SO SE SESTALI V OKVIRU SVETA,
   z dne 24. junija 2010
   o podpisu in začasni uporabi Protokola, ki spreminja Sporazum o zračnem prometu med Evropsko skupnostjo in njenimi državami članicami na eni strani in Združenimi državami Amerike na drugi strani
   (2010/465/EU)
   SVET EVROPSKE UNIJE IN PREDSTAVNIKI VLAD DRŽAV ČLANIC, KI SO SE SESTALI V OKVIRU SVETA, SO –
   ob upoštevanju Pogodbe o delovanju Evropske unije, zlasti člena 100(2) v povezavi s členom 218(5) in prvim pododstavkom člena 218(8) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum o zračnem prometu med Evropsko skupnostjo in njenimi državami članicami na eni strani in Združenimi državami Amerike na drugi strani, podpisan 25. in 30. aprila 2007 (v nadaljnjem besedilu: Sporazum) je vključeval obveznost pogodbenic, da začneta pogajanja na drugi stopnji.

               (2)

               Z začetkom veljavnosti Lizbonske pogodbe 1. decembra 2009 je Evropska unija nadomestila in pravno nasledila Evropsko skupnost.

               (3)

               Komisija je v skladu s členom 21 navedenega sporazuma v imenu Unije in držav članic s pogajanji dosegla Protokol, ki spreminja Sporazum o zračnem prometu (v nadaljnjem besedilu: Protokol).

               (4)

               Protokol je bil parafiran 25. marca 2010.

               (5)

               Protokol je v celoti skladen z zakonodajo Unije, zlasti s sistemom EU za trgovanje z emisijami.

               (6)

               Unija in države članice bi morale Protokol, ki ga je s pogajanji dosegla Komisija, podpisati s pridržkom njegove morebitne poznejše sklenitve in ga začasno uporabljati, kolikor to dopušča njihovo notranje pravo.

               (7)

               Po potrebi je treba določiti postopke za odločanje o načinu prekinitve začasne uporabe Protokola in uvedbe ukrepov v skladu s členom 21(5) Sporazuma, kakor je spremenjen s Protokolom. Določiti je treba tudi postopke za mirovanje vzajemnega priznavanja regulativnih ugotovitev v zvezi s sposobnostjo in državljanstvom letalskega prevoznika v skladu s členom 6a(2) Sporazuma, kakor je spremenjen s Protokolom, ter za izvajanje nekaterih določb Sporazuma, vključno s tistimi, ki zadevajo okolje, v skladu s členom 15(5) Sporazuma, kakor je spremenjen s Protokolom –

         SPREJELI NASLEDNJI SKLEP:
   Člen 1
   Podpis in začasna uporaba
   1.   Podpis Protokola, ki spreminja Sporazum o zračnem prometu med Evropsko skupnostjo in njenimi državami članicami na eni strani in Združenimi državami Amerike na drugi (v nadaljnjem besedilu: Protokol) se odobri v imenu Unije, pod pogojem njegove sklenitve.
   Besedilo Protokola je priloženo temu sklepu.
   2.   Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije s pridržkom njegove sklenitve.
   3.   Unija in njene države članice Protokol začasno uporabljajo od dne podpisa do začetka njegove veljavnosti, kolikor to dopušča njihovo notranje pravo.
   4.   Sklep o prekinitvi začasne uporabe Protokola in obvestilu Združenim državam Amerike o tem v skladu s členom 9(2) Protokola ter sklep o preklicu takega obvestila v imenu Unije in držav članic soglasno sprejme Svet v skladu z ustreznimi določbami Pogodbe.
   Člen 2
   Mirovanje vzajemnega priznavanja
   Sklep o mirovanju vzajemnega priznavanja regulativnih ugotovitev v zvezi s sposobnostjo in državljanstvom letalskega prevoznika ter obvestilu Združenim državam o tem v skladu s členom 6a(2) Sporazuma, kakor je spremenjen s Protokolom, v imenu Unije in držav članic soglasno sprejme Svet v skladu z ustreznimi določbami Pogodbe.
   Člen 3
   Skupni odbor
   1.   Unijo in države članice v skupnem odboru, ustanovljenem v skladu s členom 18 Sporazuma, kakor je spremenjen s Protokolom, zastopajo predstavniki Komisije in držav članic.
   2.   Stališče Unije in njenih držav članic v skupnem odboru glede zadev, ki so v izključni pristojnosti Unije in ne zahtevajo sprejetja sklepa s pravnim učinkom, določi Komisija ter o njem vnaprej obvesti Svet in države članice.
   3.   Stališče Unije in njenih držav članic glede sklepov skupnega odbora o zadevah, ki so v pristojnosti Unije, sprejme Svet s kvalificirano večino na predlog Komisije, razen če veljavni postopki glasovanja, opredeljeni v Pogodbi, določajo drugače.
   4.   Stališče Unije in njenih držav članic glede sklepov skupnega odbora o zadevah, ki so v pristojnosti držav članic, sprejme Svet soglasno na predlog Komisije ali držav članic, razen če je država članica generalni sekretariat Sveta v enem mesecu po sprejetju takega stališča obvestila, da lahko s sklepom, ki ga sprejme skupni odbor, predvsem zaradi parlamentarnega pridržka za preučitev soglaša samo na podlagi soglasja svojih zakonodajnih organov.
   5.   Stališče Unije in držav članic v skupnem odboru zastopa Komisija, razen na področjih, ki so v izključni pristojnosti držav članic, ko stališče zastopa predsedstvo Sveta ali Komisija, če tako odloči Svet.
   Člen 4
   Sklepi v skladu s členom 21(5) Sporazuma
   Sklep o prepovedi opravljanja dodatnih frekvenc ali vstopanja na nove trge v okviru Sporazuma za letalske prevoznike druge pogodbenice in obvestilo o tem Združenim državam Amerike ali o odobritvi preklica takega sklepa, sprejetega v skladu s členom 21(5) Sporazuma, kakor je spremenjen s Protokolom, v imenu Unije in držav članic soglasno sprejme Svet v skladu z ustreznimi določbami Pogodbe.
   Člen 5
   Obveščanje Komisije
   Države članice Komisijo nemudoma obvestijo o kakršnih koli zahtevah ali uradnih obvestilih, ki so jih predložile ali prejele v skladu s členom 15 Sporazuma, kakor je spremenjen s Protokolom.

      V Luxembourgu, 24. junija 2010

            Za Svet

            Predsednik

         J. BLANCO LÓPEZ

      PROTOKOL,
      ki spreminja Sporazum o zračnem prometu med Evropsko skupnostjo in njenimi državami članicami in Združenimi državami Amerike, podpisan 25. in 30. aprila 2007
      ZDRUŽENE DRŽAVE AMERIKE (v nadaljnjem besedilu: Združene države)
      na eni strani in
      KRALJEVINA BELGIJA,
      REPUBLIKA BOLGARIJA,
      ČEŠKA REPUBLIKA,
      KRALJEVINA DANSKA,
      ZVEZNA REPUBLIKA NEMČIJA,
      REPUBLIKA ESTONIJA,
      IRSKA,
      HELENSKA REPUBLIKA,
      KRALJEVINA ŠPANIJA,
      FRANCOSKA REPUBLIKA,
      ITALIJANSKA REPUBLIKA,
      REPUBLIKA CIPER,
      REPUBLIKA LATVIJA,
      REPUBLIKA LITVA,
      VELIKO VOJVODSTVO LUKSEMBURG,
      REPUBLIKA MADŽARSKA,
      MALTA,
      KRALJEVINA NIZOZEMSKA,
      REPUBLIKA AVSTRIJA,
      REPUBLIKA POLJSKA,
      PORTUGALSKA REPUBLIKA,
      ROMUNIJA,
      REPUBLIKA SLOVENIJA,
      SLOVAŠKA REPUBLIKA,
      REPUBLIKA FINSKA,
      KRALJEVINA ŠVEDSKA,
      ZDRUŽENO KRALJESTVO VELIKA BRITANIJA IN SEVERNA IRSKA
      kot pogodbenice Pogodbe o Evropski uniji in Pogodbe o delovanju Evropske unije ter države članice Evropske unije (v nadaljnjem besedilu: države članice)
      ter EVROPSKA UNIJA
      na drugi strani SO SE –
      S CILJEM odprtja dostopa do trgov in doseganja čim večjih koristi za potrošnike, letalske prevoznike, delovno silo in skupnosti na obeh straneh Atlantika na podlagi okvira, ki ga je določil Sporazum o zračnem prometu med Evropsko skupnostjo in njenimi državami članicami in Združenimi državami Amerike, podpisan 25. in 30. aprila 2007 (v nadaljnjem besedilu: Sporazum);
      OB IZPOLNJEVANJU pooblastila iz člena 21 Sporazuma za pospešena pogajanja o sporazumu na drugi stopnji, ki približuje ta cilj;
      OB SPOZNANJU, da je na podlagi začetka veljavnosti Lizbonske pogodbe, ki spreminja pogodbo o Evropski uniji in Pogodbo o ustanovitvi Evropske skupnosti, s 1. decembrom 2009 Evropska unija nadomestila in nasledila Evropsko skupnost in da od tega dne vse pravice in obveznosti Evropske skupnosti ter vsa sklicevanja nanjo v Sporazumu veljajo za Evropsko unijo –
      DOGOVORILI O SPREMEMBI SPORAZUMA NA NASLEDNJI NAČIN:
      Člen 1
      Opredelitev pojmov
      V Sporazumu se člen 1 spremeni, kakor sledi:

                  1.

                  za odstavkom 2 se vstavi naslednja nova opredelitev:
                  „2a   ‚ugotovitev državljanstva‘ pomeni ugotovitev, da letalski prevoznik, ki namerava opravljati letalske prevoze v skladu s tem sporazumom, izpolnjuje zahteve iz člena 4 v zvezi z lastništvom, dejanskim nadzorom in glavno poslovno enoto;“.

                  2.

                  za odstavkom 3 se vstavi naslednja nova opredelitev:
                  „3a   ‚,ugotovitev sposobnosti‘ pomeni ugotovitev, da ima letalski prevoznik, ki namerava opravljati letalske prevoze v skladu s tem sporazumom, zadostno finančno sposobnost in ustrezno upravljavsko znanje in izkušnje za opravljanje teh storitev ter je pripravljen upoštevati zakone, druge predpise in zahteve, ki urejajo opravljanje takih storitev;“.

            Člen 2
      Vzajemno priznavanje regulativnih ugotovitev v zvezi z s sposobnostjo in državljanstvom letalskega prevoznika
      Za členom 6 se vstavi novi člen, ki se glasi kot sledi:

         „Člen 6a
         Vzajemno priznavanje regulativnih ugotovitev v zvezi s sposobnostjo in državljanstvom letalskega prevoznika
         1.   Na podlagi prejema vloge za dovoljenje za opravljanje prevoza od letalskega prevoznika ene pogodbenice v skladu s členom 4 letalski organi druge pogodbenice priznajo vsako ugotovitev sposobnosti in/ali državljanstva, ki so jo opravili letalski organi prve pogodbenice v zvezi z navedenim letalskim prevoznikom, kakor da bi tako ugotovitev opravili lastni letalski organi, in ne opravljajo dodatnega poizvedovanja v teh zadevah, razen v primeru iz pododstavka (a) v nadaljevanju:

                     (a)

                     če imajo po prejemu vloge za dovoljenje za opravljanje prevoza od letalskega prevoznika ali po izdaji takega dovoljenja letalski organi pogodbenice, ki je vlogo prejela, poseben razlog za pomislek, da kljub ugotovitvi, ki so jo opravili letalski organi druge pogodbenice, niso izpolnjeni pogoji, predpisani za izdajo ustreznih pooblastil ali dovoljenj v členu 4 tega sporazuma, morajo o tem nemudoma obvestiti navedene organe in navesti utemeljene razloge za svoj pomislek. V tem primeru lahko vsaka pogodbenica zahteva posvetovanja, ki morajo vključiti predstavnike ustreznih letalskih organov, in/ali dodatne informacije, ki so pomembne v zvezi s tem pomislekom, take zahteve pa je treba izpolniti takoj, ko je to izvedljivo. Če ostane zadeva nerešena, jo lahko vsaka pogodbenica predloži skupnemu odboru;

                     (b)

                     ta člen se ne uporablja za ugotovitve v zvezi z varnostnimi spričevali ali licencami; varnostnimi ureditvami; ali zavarovalniškim kritjem.

               2.   Vsaka pogodbenica drugo pogodbenico prek skupnega odbora obvesti o vseh bistvenih spremembah meril, ki se uporabljajo za ugotovitve iz zgornjega odstavka 1, in sicer vnaprej, če je to izvedljivo, sicer pa čim prej po spremembi. Če pogodbenica prejemnica zahteva posvetovanja o kateri koli taki spremembi, se morajo posvetovanja v skupnem odboru opraviti v 30 dneh od take zahteve, razen če se pogodbenici ne dogovorita drugače. Če pogodbenica prejemnica na podlagi posvetovanj meni, da spremenjena merila druge pogodbenice ne bodo zadovoljiva za vzajemno priznavanje regulativnih ugotovitev, lahko drugo pogodbenico obvesti o mirovanju odstavka 1. Pogodbenica prejemnica lahko to mirovanje kadar koli prekliče. O tem se obvesti skupni odbor.“

      Člen 3
      Okolje
      Člen 15 Sporazuma se črta in nadomesti z naslednjim:

         „Člen 15
         Okolje
         1.   Pogodbenici priznavata pomen varstva okolja pri razvoju in izvajanju mednarodne letalske politike, skrbno tehtata stroške in koristi ukrepov za varstvo okolja pri razvijanju te politike ter po potrebi skupaj predlagata učinkovite svetovne rešitve. Zato nameravata pogodbenici sodelovati pri omejevanju ali zmanjševanju vpliva mednarodnega letalstva na okolje na gospodarsko sprejemljiv način.
         2.   Pri preučevanju predlaganih okoljskih ukrepov na regionalni, nacionalni ali lokalni ravni mora pogodbenica oceniti morebitne škodljive vplive na uresničevanje pravic iz tega sporazuma ter opraviti vse ustrezno za omilitev takih škodljivih vplivov, če so taki ukrepi sprejeti. Na zahtevo pogodbenice druga pogodbenica predloži opis teh ocen in ukrepov za omilitev.
         3.   Ko so okoljski ukrepi izoblikovani, se upoštevajo letalski okoljski standardi, ki jih je sprejela Mednarodna organizacija civilnega letalstva v prilogah h Konvenciji, razen kadar so sporočene razlike. Pogodbenici uporabljata vse okoljske ukrepe, ki vplivajo na zračne prevoze po tem sporazumu v skladu s členom 2 in členom 3(4) tega sporazuma.
         4.   Pogodbenici potrjujeta zavzetost držav članic in Združenih držav za uporabo načela uravnoteženega pristopa.
         5.   Za nalaganje novih obveznih s hrupom povezanih omejitev obratovanja na letališčih, ki imajo več kot 50 000 premikov civilnih podzvočnih reaktivnih letal na koledarsko leto, veljajo naslednje določbe:

                     (a)

                     Odgovorni organi pogodbenice zagotovijo možnost za upoštevanje stališč zainteresiranih strani v postopku odločanja.

                     (b)

                     Obvestilo o uvedbi kakršnih koli novih omejitev obratovanja se da drugi pogodbenici na voljo vsaj 150 dni pred začetkom veljavnosti te omejitve obratovanja. Drugi pogodbenici se na njeno zahtevo takoj predloži pisno poročilo, ki pojasnjuje razloge za uvedbo omejitve obratovanja, okoljski cilj, določen za letališče, in ukrepe, ki so bili upoštevani za doseganje tega cilja. Poročilo vključuje ustrezno oceno verjetnih stroškov in koristi različnih obravnavanih ukrepov.

                     (c)

                     Omejitve obratovanja so (i) nediskriminacijske, (ii) stroge le toliko, kolikor je potrebno za doseganje okoljskega cilja, določenega za posamezno letališče, (iii) nesamovoljne.

               6.   Pogodbenici potrjujeta in spodbujata izmenjavo informacij in redni dialog med strokovnjaki, zlasti prek obstoječih komunikacijskih poti, za spodbujanje sodelovanja, ki je skladno z veljavnimi zakoni in drugimi predpisi, pri obravnavanju vplivov mednarodnega letalstva na okolje ter rešitev za omilitev, vključno z:

                     (a)

                     raziskavami in razvojem okolju prijazne letalske tehnologije;

                     (b)

                     izboljšanjem znanstvenega razumevanja vplivov emisij letalstva za boljšo podporo političnim odločitvam;

                     (c)

                     inovacijami v upravljanju zračnega prometa s ciljem zmanjšanja vplivov letalstva na okolje;

                     (d)

                     raziskavami in razvojem trajnostnih alternativnih goriv za letalstvo; ter

                     (e)

                     izmenjavo stališč o vprašanjih in možnostih na mednarodnih forumih, ki se ukvarjajo z vplivi letalstva na okolje, vključno z usklajevanjem stališč, kadar je to ustrezno.

               7.   Na zahtevo pogodbenic skupni odbor ob pomoči strokovnjakov pripravi priporočila, ki obravnavajo vprašanja možnega prekrivanja in skladnosti tržno naravnanih ukrepov v zvezi z emisijami letalstva, ki jih izvajata pogodbenici, zaradi preprečevanja podvajanja ukrepov in stroškov ter zmanjševanja upravnih obremenitev za letalske prevoznike do možne mere. Za izvajanje takih priporočil velja notranja odobritev ali ratifikacija, kakršno potrebuje pogodbenica.
         8.   Če ena pogodbenica meni, da zadeva, ki se nanaša na varstvo okolja v letalstvu, vključno s predlaganimi novimi ukrepi, vzbuja pomisleke glede uporabe ali izvajanja tega sporazuma, lahko zaprosi za sestanek skupnega odbora, kot je določeno v členu 18, da se vprašanje preuči in se oblikujejo ustrezni odzivi na utemeljene pomisleke.“

      Člen 4
      Socialna razsežnost
      Za členom 17 se vstavi novi člen, ki se glasi kot sledi:

         „Člen 17a
         Socialna razsežnost
         1.   Pogodbenici priznavata pomembnost socialne razsežnosti Sporazuma in ugodnosti, ki nastajajo, kadar odprte trge spremljajo visoki standardi dela. Priložnosti, ki jih ustvarja Sporazum, nimajo namena ogrožati standardov dela ali z delom povezanih pravic in načel, ki jih vsebuje ustrezna zakonodaja pogodbenic.
         2.   Pri izvajanju Sporazuma se pogodbenici zgledujeta po načelih iz odstavka 1, vključno z rednim obravnavanjem socialnih učinkov Sporazuma v skupnem odboru v skladu s členom 18 in razvojem ustreznih odzivov na utemeljene pomisleke.“

      Člen 5
      Skupni odbor
      Odstavki 3, 4 in 5 člena 18 Sporazuma se črtajo in nadomestijo z naslednjim:

         „3.   Skupni odbor po potrebi pregleda celotno izvajanje Sporazuma, vključno z morebitnimi učinki omejitev letalske infrastrukture na uresničevanje pravic iz člena 3, posledicami ukrepov varovanja, sprejetih v skladu s členom 9, učinki na pogoje konkurence, vključno s tistimi na področju računalniških sistemov rezervacij, ter morebitnimi socialnimi posledicami izvajanja Sporazuma. Skupni odbor stalno obravnava tudi posamezna vprašanja ali predloge, ki po mnenju katere koli pogodbenice vplivajo ali bi lahko vplivali na operacije v skladu s Sporazumom, kakor so sporne regulativne zahteve.
         4.   Skupni odbor razvija tudi sodelovanje z:

                     (a)

                     upoštevanjem možnih področij za nadaljnji razvoj Sporazuma, vključno s priporočilom za njegove spremembe;

                     (b)

                     upoštevanjem socialnih posledic Sporazuma, kakor se izvaja, ter razvojem ustreznih odzivov na utemeljene pomisleke;

                     (c)

                     vodenjem evidence vprašanj glede državnih subvencij ali pomoči, ki jih na skupnem odboru postavi katera koli pogodbenica;

                     (d)

                     soglasnim odločanjem o vseh zadevah v zvezi z uporabo odstavka 6 člena 11;

                     (e)

                     razvijanjem ureditev za vzajemno priznavanje regulativnih ugotovitev na zahtevo pogodbenic;

                     (f)

                     spodbujanjem sodelovanja med pristojnimi organi pogodbenic v prizadevanju za razvoj njihovih sistemov upravljanja zračnega prometa zaradi optimiranja interoperabilnosti in združljivosti navedenih sistemov, zmanjševanja stroškov ter povečevanja varnosti, zmogljivosti in okoljske učinkovitosti sistemov;

                     (g)

                     spodbujanjem pripravljanja predlogov za skupne projekte in pobude na področju varnosti letalstva, vključno s projekti s tretjimi državami;

                     (h)

                     spodbujanjem stalnega tesnega sodelovanja med pristojnimi organi pogodbenic za varnost letalstva, vključno s pobudami za razvoj varnostnih postopkov, ki spodbujajo povečevanje števila potnikov in tovora brez ogrožanja varnosti;

                     (i)

                     upoštevanjem, ali lahko ustrezni zakoni, drugi predpisi in prakse pogodbenic na področjih iz člena 9 Konvencije (Spodbujanje) vplivajo na uveljavljanje pravic po tem sporazumu;

                     (j)

                     krepitvijo izmenjav na strokovni ravni v zvezi z novimi zakonskimi ali regulativnimi pobudami in razvojem, vključno s tistimi na področju varovanja, varnosti, okolja, letalske infrastrukture (vključno s sloti) ter varstva potrošnikov;

                     (k)

                     spodbujanjem posvetovanj, kadar je to ustrezno, o vprašanjih zračnega prometa, ki se obravnavajo v mednarodnih organizacijah in pri odnosih s tretjimi državami, vključno z obravnavo vprašanja sprejetja skupnega pristopa; in

                     (l)

                     sprejetjem soglasnih odločitev iz odstavka 3 člena 1 Priloge 4 in odstavka 3 člena 2 Priloge 4.

               5.   Skupni cilj pogodbenic je čim bolj povečati koristi za uporabnike, letalske prevoznike, delovno silo in skupnosti na obeh straneh Atlantika z razširitvijo tega sporazuma na tretje države. Zato skupni odbor po potrebi preuči pogoje in postopke, vključno z morebitnimi spremembami tega sporazuma, ki bi bile potrebne za pristop dodatnih tretjih držav k temu sporazumu.“

      Člen 6
      Nadaljnja širitev priložnosti
      Člen 21 se črta in nadomesti z naslednjim:

         „Člen 21
         Nadaljnja širitev priložnosti
         1.   Pogodbenici se zavezujeta k skupnemu cilju glede nadaljnjega odpravljanja ovir za dostop do trga zaradi doseganja čim večjih ugodnosti za potrošnike, letalske prevoznike, delovno silo in skupnosti na obeh straneh Atlantika, vključno z izboljšanjem dostopa svojih letalskih prevoznikov do svetovnih kapitalskih trgov, da bi se bolje odražalo dejansko stanje svetovne letalske industrije, krepitvijo sistema čezatlantskega zračnega prometa in vzpostavitvijo okvira, ki bo druge države spodbujal k odpiranju njihovih trgov zračnih prevozov.
         2.   Skupni odbor na podlagi skupnega cilja iz odstavka 1 in izpolnjevanja svojih pristojnosti iz člena 18 v zvezi z nadziranjem izvajanja tega sporazuma letno pregleduje razvoj dogodkov, vključno z zakonskimi spremembami iz tega člena. Za ta namen skupni odbor razvije postopek sodelovanja, vključno z ustreznimi priporočili za pogodbenici. Evropska unija in njene države članice omogočijo Združenim državam ali njihovim državljanom večinsko lastništvo in dejanski nadzor nad svojimi letalskimi prevozniki na podlagi vzajemnosti in potrditve skupnega odbora, da zakoni in drugi predpisi Združenih držav omogočajo državam članicam Evropske unije ali njihovim državljanom večinsko lastništvo in dejanski nadzor nad letalskimi prevozniki iz Združenih držav.
         3.   Na podlagi pisnega potrdila skupnega odbora v skladu z odstavkom 6 člena 18, da zakoni in drugi predpisi vsake pogodbenice dovoljujejo drugi pogodbenici ali njenim državljanom večinsko lastništvo in dejanski nadzor nad njenimi letalskimi prevozniki:

                     (a)

                     oddelek 3 Priloge 1 k Sporazumu preneha veljati;

                     (b)

                     letalski prevozniki iz Združenih držav imajo pravico opravljanja rednega kombiniranega potniškega prometa med kraji v Evropski uniji in njenih državah članicah ter petimi državami, brez opravljanja prevoza v kraj na ozemlju Združenih držav. Te države določi skupni odbor v enem letu od datuma podpisa tega protokola. Skupni odbor lahko spremeni seznam ali poveča število teh držav; ter

                     (c)

                     besedilo člena 2 Priloge 4 k Sporazumu (‚Lastništvo in nadzor nad letalskimi družbami tretjih držav‘) preneha veljati, namesto tega pa začne veljati besedilo Priloge 6 k Sporazumu v zvezi z letalskimi prevozniki tretjih držav, ki so v lasti in pod nadzorom Združenih držav ali njihovih državljanov.

               4.   Na podlagi pisnega potrdila skupnega odbora v skladu z odstavkom 6 člena 18, da zakoni in drugi predpisi Evropske unije in njenih držav članic v zvezi z nalaganjem s hrupom povezanih omejitev obratovanja na letališčih, ki imajo več kot 50 000 premikov civilnih podzvočnih reaktivnih letal letno, zagotavljajo, da ima Evropska komisija pooblastila za pregled postopka pred naložitvijo takih ukrepov in lahko, kadar ni prepričana o upoštevanju ustreznih postopkov v skladu z veljavnimi obveznostmi, pred naložitvijo ukrepov sproži ustrezen pravni spor v zvezi z zadevnimi ukrepi:

                     (a)

                     imajo letalski prevozniki iz Evropske unije pravico opravljanja rednega kombiniranega potniškega prometa med kraji v Združenih državah in petimi dodatnimi državami, brez opravljanja prevoza v kraj na ozemlju Evropske unije in njenih držav članic. Te države določi skupni odbor v enem letu od datuma podpisa tega protokola. Skupni odbor lahko spremeni seznam ali poveča število teh držav in

                     (b)

                     besedilo člena 2 Priloge 4 k Sporazumu (‚Lastništvo in nadzor nad letalskimi družbami tretjih držav‘) preneha veljati, namesto tega pa začne veljati besedilo Priloge 6 k Sporazumu v zvezi z letalskimi prevozniki tretjih držav, ki so v lasti in pod nadzorom držav članic ali njihovih državljanov.

               5.   Pogodbenica lahko na podlagi pisnega potrdila skupnega odbora, da izpolnjuje pogoje iz odstavkov 3 in 4, ki veljajo zanjo, zahteva posvetovanja na visoki ravni v zvezi z izvajanjem tega člena. Taka posvetovanja se začnejo v 60 dneh po datumu predložitve zahteve, razen če se pogodbenici ne dogovorita drugače. Pogodbenici storita vse potrebno za rešitev zadev, predloženih na posvetovanje. Če pogodbenica, ki je zahtevala posvetovanja, z izidom posvetovanj ni zadovoljna, lahko po diplomatski poti pisno obvesti drugo pogodbenico o svoji odločitvi, da noben letalski prevoznik te pogodbenice ne opravlja dodatnih frekvenc ali vstopa na nove trge v skladu s tem sporazumom. Vsaka taka odločitev začne veljati v 60 dneh od datuma obvestila. V tem obdobju se lahko druga pogodbenica odloči, da noben letalski prevoznik prve pogodbenice ne opravlja dodatnih frekvenc ali vstopa na nove trge v skladu s tem sporazumom. Taka odločitev začne veljati isti dan kakor odločitev prve pogodbenice. Vsaka taka odločitev pogodbenice se lahko prekliče na podlagi dogovora pogodbenic, ki ga pisno potrdi skupni odbor.“

      Člen 7
      Prevoz, ki ga naroči vlada ZDA
      Priloga 3 Sporazuma se v celoti črta in nadomesti z naslednjim:

            „PRILOGA 3
            O prevozu, ki ga naroči vlada ZDA
            Letalske družbe Skupnosti imajo pravico prevažati potnike in tovor na rednih in čarterskih letih, za katere civilni oddelek, agencija ali pomožni organ vlade ZDA:

                        1.

                        naroči prevoz zase ali naroči prevoz za izvajanje dogovora, po katerem plačilo zagotovi vlada ali pa se plačilo krije iz zneskov, ki so namenjeni za uporabo vladi; ali

                        2.

                        zagotovi prevoz v tujo državo ali za tujo državo, mednarodno ali drugo organizacijo brez povračila stroškov,

                  in se ta prevoz opravi:

                        (a)

                        med katerim koli krajem v Združenih državah in katerim koli krajem zunaj Združenih držav do obsega, ki ga za tak prevoz dovoljuje pododstavek 1(c) člena 3, razen – za potnike, ki so upravičeni do prevoza na podlagi pogodbenih prevoznin med parom mest – med kraji, za katere velja pogodbena prevoznina med parom mest; ali

                        (b)

                        med katerima koli krajema zunaj Združenih držav.

                  Ta priloga se ne uporablja za prevoz, ki ga naroči ali financira minister za obrambo ali sekretar vojaškega oddelka.“

      Člen 8
      Priloge
      Besedilo Dodatka k temu protokolu se priloži k Sporazumu kot Priloga 6.
      Člen 9
      Začasna uporaba
      1.   Pogodbenici se dogovorita o začasni uporabi Protokola od dneva podpisa do začetka njegove veljavnosti, če to dopušča veljavna nacionalna zakonodaja.
      2.   Pogodbenica lahko kadar koli po diplomatski poti pisno obvesti drugo pogodbenico o svoji odločitvi, da ne bo več uporabljala tega protokola. V tem primeru ta protokol preneha veljati opolnoči po greenwiškem času na koncu prometne sezone Mednarodnega združenja letalskih prevoznikov (IATA) eno leto po datumu pisnega obvestila, razen če pogodbenici sporazumno ne umakneta obvestila pred potekom tega roka. Če začasna uporaba Sporazuma preneha v skladu z odstavkom 2 člena 25 Sporazuma, istočasno preneha tudi začasna uporaba tega protokola.
      Člen 10
      Začetek veljavnosti
      Ta protokol začne veljati na poznejšega od naslednjih datumov:

                  1.

                  datum začetka veljavnosti Sporazuma, ter

                  2.

                  en mesec po datumu zadnje note v izmenjavi diplomatskih not med pogodbenicama, ki potrjuje, da so zaključeni vsi postopki, potrebni za začetek veljavnosti tega protokola.

            Za to izmenjavo diplomatskih not se diplomatske note iz Evropske unije in njenih držav članic ali vanje pošiljajo v Evropsko unijo ali iz nje, odvisno od posameznega primera. Diplomatska nota ali note Evropske unije in njenih držav članic vsebujejo sporočila vsake države članice, ki potrjujejo, da so zaključeni njeni postopki, potrebni za začetek veljavnosti tega protokola.

         V POTRDITEV NAVEDENEGA so spodaj podpisani, ki so za to ustrezno pooblaščeni, podpisali ta sporazum.
         Съставено в Люксембург на двадесет и четвърти юни две хиляди и десета година.
         Hecho en Luxemburgo, el veinticuatro de junio de dos mil diez.
         V Lucemburku dne dvacátého čtvrtého června dva tisíce deset.
         Udfærdiget i Luxembourg den fireogtyvende juni to tusind og ti.
         Geschehen zu Luxemburg am vierundzwanzigsten Juni zweitausendzehn.
         Kahe tuhande kümnenda aasta juunikuu kahekümne neljandal päeval Luxembourgis.
         'Εγινε στo Λουξεμβούργο, στις είκοσι τέσσερις Ιουνίου δύο χιλιάδες δέκα.
         Done at Luxembourg on the twenty-fourth day of June in the year two thousand and ten.
         Fait à Luxembourg, le vingt-quatre juin deux mille dix.
         Fatto a Lussemburgo, addì ventiquattro giugno duemiladieci.
         Luksemburgā, divi tūkstoši desmitā gada divdesmit ceturtajā jūnijā.
         Priimta du tūkstančiai dešimtų metų birželio dvidešimt ketvirtą dieną Liuksemburge.
         Kelt Luxembourgban, a kétezer-tizedik év június havának huszonnegyedik napján.
         Magħmul fil-Lussemburgu, fl-erbgħa u għoxrin jum ta' Ġunju tas-sena elfejn u għaxra.
         Gedaan te Luxemburg, de vierentwintigste juni tweeduizend tien.
         Sporządzono w Luksemburgu dnia dwudziestego czwartego czerwca roku dwa tysiące dziesiątego.
         Feito no Luxemburgo, em vinte e quatro de Junho de dois mil e dez.
         Întocmit la Luxemburg, la douăzeci și patru iunie două mii zece.
         V Luxemburgu dňa dvadsiateho štvrtého júna dvetisícdesať.
         V Luxembourgu, dne štiriindvajsetega junija leta dva tisoč deset.
         Tehty Luxemburgissa kahdentenakymmenentenäneljäntenä päivänä kesäkuuta vuonna kaksituhattakymmenen.
         Som skedde i Luxemburg den tjugofjärde juni tjugohundratio.

            За Репyблика Бългaрия

            Voor het Koninkrijk België
            Pour le Royaume de Belgique
            Für das Königreich Belgien

            Deze handtekening verbindt eveneens het Vlaamse Gewest, het Waalse Gewest en het Brussels Hoofdstedelijk Gewest.
            Cette signature engage également la Région wallonne, la Région flamande et la Région de Bruxelles-Capitale.
            Diese Unterschrift bindet zugleich die Wallonische Region, die Flämische Region und die Region Brüssel-Hauptstadt.

            Za Českou republiku

            På Kongeriget Danmarks vegne

            Für die Bundesrepublik Deutschland

            Eesti Vabariigi nimel

            Για την Ελληνική Δημοκρατία

            Por el Reino de España

            Pour la République française

            Thar cheann Na hÉireann
            For Ireland

            Per la Repubblica italiana

            Για την Κυπριακή Δημοκρατία

            Latvijas Republikas vārdā

            Lietuvos Respublikos vardu

            Pour le Grand-Duché de Luxembourg

            A Magyar Köztársaság részéről

            Għal Malta

            Voor het Koninkrijk der Nederlanden

            Für die Republik Österreich

            W imieniu Rzeczypospolitej Polskiej

            Pela República Portuguesa

            Pentru România

            Za Republiko Slovenijo

            Za Slovenskύ republiku

            Suomen tasavallan puolesta

            För Konungariket Sverige

            For the United Kingdom of Great Britain and Northern Ireland

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l’Union européenne
            Per l’Unione europea
            Eiropas Savienības vārdā
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Eurόpsku úniu
            Za Evropsko unijo
            Euroopan unionin puolesta
            För Europeiska unionen

            For the United States of America

         Dodatek k Protokolu

            PRILOGA 6

               Lastništvo in nadzor nad letalskimi prevozniki tretjih držav

                        1.

                        Nobena pogodbenica ne uveljavlja razpoložljivih pravic iz dogovorov o zračnih prevozih s tretjo državo, da letalskim prevoznikom te tretje države zavrne, prekliče, začasno odvzame ali omeji pooblastila ali dovoljenja na podlagi dejstva, da imajo druga pogodbenica, njeni državljani ali oboji pretežni lastninski delež v tem letalskem prevozniku.

                        2.

                        Združene države ne uveljavljajo razpoložljivih pravic iz dogovorov o zračnih prevozih, da po podpisu tega sporazuma kateremu koli letalskemu prevozniku Kneževine Lihtenštajn, Švicarske konfederacije, članice ECAA ali katere koli afriške države, ki izvaja Sporazum o odprtem nebu, sklenjen z Združenimi državami po podpisu tega sporazuma, zavrnejo, prekličejo, začasno odvzamejo ali omejijo pooblastila ali dovoljenja na podlagi dejstva, da imajo država članica ali države članice, državljani te države ali držav ali oboji dejanski nadzor nad tem letalskim prevoznikom.

                        3.

                        Nobena pogodbenica ne uveljavlja razpoložljivih pravic iz dogovorov o zračnih prevozih s tretjo državo, da letalskim prevoznikom te tretje države zavrne, prekliče, začasno odvzame ali omeji pooblastila ali dovoljenja na podlagi dejstva, da imajo druga pogodbenica, njeni državljani ali oboji dejanski nadzor nad tem letalskim prevoznikom, če je zadevna tretja država uvedla evidenco o sodelovanju pri odnosih na področju zračnih prevozov z obema pogodbenicama.

                        4.

                        Skupni odbor vodi evidenco tretjih držav, ki so po mnenju obeh pogodbenic uvedle evidenco o sodelovanju pri odnosih na področju zračnih prevozov.

         Skupna izjava
         Predstavniki Združenih držav ter Evropske unije in njenih držav članic so potrdili, da je treba Protokol, ki spreminja Sporazum o zračnem prometu med Evropsko skupnostjo in njenimi državami članicami in Združenimi državami Amerike, parafiran v Bruslju 25. marca 2010, overiti v drugih jezikih, bodisi z izmenjavo pisem pred podpisom Protokola, bodisi s sklepom skupnega odbora po podpisu Protokola.
         Ta skupna izjava je sestavni del Protokola.

               Za Združene države:
               John BYERLY (podpisan)
               25. marca 2010

               Za Evropsko unijo in njene države članice:
               Daniel CALLEJA (podpisan)
               25. marca 2010

         MEMORANDUM O POSVETOVANJIH

                     1.

                     Delegaciji, ki zastopata Evropsko unijo in njene države članice ter Združene države Amerike, sta se sestali na srečanju v Bruslju, ki je potekalo od 23. do 25. marca 2010, da bi sklenili pogajanja na drugi stopnji o Sporazumu o zračnem prometu. Seznama delegacij sta v Dodatku A.

                     2.

                     Delegaciji sta dosegli sporazum ad referendum o Protokolu o spremembi Sporazuma o zračnem prometu med Evropsko skupnostjo in njenimi državami članicami in Združenimi državami Amerike, ki je bil podpisan 25. in 30. aprila 2007 („Protokol“, ki je priložen kot Dodatek B), in parafirali njegovo besedilo. Delegaciji nameravata predložiti osnutek Protokola v odobritev svojim pristojnim organom, da bi lahko sporazum začel veljati v bližnji prihodnosti.

                     3.

                     Sklicevanja na Sporazum in njegove člene, odstavke in priloge so v tem memorandumu sklicevanja na Sporazum, kakor bi bil spremenjen s Protokolom.

                     4.

                     Delegacija EU je potrdila, da je na podlagi začetka veljavnosti Lizbonske pogodbe, ki spreminja pogodbo o Evropski uniji in Pogodbo o ustanovitvi Evropske skupnosti, s 1. decembrom 2009 Evropska unija nadomestila in nasledila Evropsko skupnost in da od tega dne vse pravice in obveznosti Evropske skupnosti ter vsa sklicevanja nanjo v Sporazumu veljajo za Evropsko unijo.

                     5.

                     Delegaciji sta potrdili, da postopki za vzajemno priznavanje regulativnih ugotovitev v zvezi s sposobnostjo in državljanstvom letalskega prevoznika v novem členu 6a niso namenjeni spreminjanju pogojev, predpisanih z zakoni in drugimi predpisi, ki jih pogodbenici običajno uporabljata za opravljanje mednarodnega zračnega prometa iz člena 4 Sporazuma.

                     6.

                     V zvezi s členom 9 sta delegaciji izrazili željo po nadaljnjem sodelovanju med EU in ZDA na področju varnosti v letalstvu za doseganje, kadar koli je to mogoče, največjega vzajemnega zaupanja v varnostne ukrepe, ki so usklajeni z veljavnimi zakoni in drugimi predpisi, da bi zmanjšali nepotrebno podvajanje takih ukrepov.

                     7.

                     Delegaciji sta opozorili na pričakovanja, da bo sodelovanje na področju varnosti vključilo redna posvetovanja o spremembah obstoječih zahtev pred njihovim izvajanjem, kadar je to mogoče; skrbno usklajevanje dejavnosti ocenjevanja letališč in inšpekcij letalskih prevoznikov, kadar je to možno in ustrezno; ter izmenjavo informacij o novih tehnologijah in postopkih na področju varnosti.

                     8.

                     Za izboljšanje učinkovite rabe razpoložljivih virov, povečevanje varnosti in spodbujanje povečevanja prometa sta delegaciji opozorili na koristnost hitrih in, kadar je le mogoče, usklajenih odzivov na nove nevarnosti.

                     9.

                     Delegaciji sta opozorili, da Protokol ne vpliva na določbe zadevnih konvencij, ki veljajo med državo članico in Združenimi državami glede preprečevanja dvojnega obdavčenja dohodkov in kapitala.

                     10.

                     V zvezi s členom 15(7) je delegacija EU opozorila na pričakovanja, da bi morala vprašanja, ki jih je treba obravnavati s kakršnim koli delom na tem področju, med drugim vključevati tudi okoljsko učinkovitost in tehnično celovitost zadevnih ukrepov, potrebo po preprečevanju izkrivljanja konkurence in povečanja emisij CO2 ter po potrebi ugotoviti, ali se ti ukrepi lahko medsebojno povežejo ali vključijo in kako se to lahko doseže. Delegacija ZDA je opozorila, da se pri pripravljanju priporočil med drugim pričakuje osredotočenje na skladnost s Čikaško konvencijo in promocijo ciljev Sporazuma.

                     11.

                     Delegaciji sta poudarili, da nobena določba Sporazuma nikakor ne vpliva na njuna pravna in politična stališča do različnih okoljskih vprašanj, povezanih z letalstvom.

                     12.

                     Pri ugotavljanju skupnih okoljskih ciljev sta delegaciji pripravili skupno izjavo o okoljskem sodelovanju, ki je kot Dodatek C priložena k temu memorandumu o posvetovanjih.

                     13.

                     Delegacija EU je povzela namero EU, da nadaljuje delo prek Okvirne konvencije Združenih narodov o spremembi podnebja zaradi določitve svetovnih ciljev zmanjšanja emisij za mednarodno letalstvo.

                     14.

                     Delegaciji ZDA in EU sta povzeli namere ZDA in EU glede dela prek Mednarodne organizacije civilnega letalstva (ICAO), da bi se obravnavale emisije toplogrednih plinov iz mednarodnega letalstva. Delegaciji sta opozorili tudi na prispevke industrije v podporo temu procesu.

                     15.

                     Delegaciji sta opozorili, da se sklicevanja na uravnotežen pristop v členu 15(4) nanašajo na Resolucijo A35-5, ki je bila soglasno sprejeta na 35. skupščini ICAO. Delegaciji sta poudarili, da so ustrezni in pomembni vsi vidiki načela uravnoteženega pristopa, ki jih določa ta resolucija, vključno z ugotovitvijo, da „imajo države ustrezne pravne obveznosti, obstoječe sporazume, veljavne zakone in vzpostavljene politike, ki lahko vplivajo na njihovo izvajanje uravnoteženega pristopa ICAO“.

                     16.

                     Obe delegaciji sta poudarili svojo podporo uporabi „Smernice za uravnoteženi pristop k letalskemu hrupu“ ICAO, ki je zdaj objavljena v dokumentu ICAO št. 9829 (2. izdaja).

                     17.

                     V zvezi s členom 15(5)(a) je delegacija EU opozorila, da je izraz „zainteresirane stranke“ opredeljen v členu 2(f) Direktive 2002/30/ES in pomeni „pravne ali fizične osebe, katere je prizadela ali bi jih utegnila prizadeti uvedba ukrepov za zmanjšanje hrupa, vključno z omejitvami obratovanja, ali vse pravne ali fizične osebe, ki imajo pri tem legitimni interes.“ Delegacija EU je opozorila tudi, da morajo države članice v skladu s členom 10 navedene direktive zagotoviti, da za uporabo členov 5 in 6 navedene direktive vzpostavijo postopke za posvetovanja z zainteresiranimi strankami v skladu z veljavnim nacionalnim pravom.

                     18.

                     Ob priznavanju izzivov, ki so povezani z naraščajočo čezmejno mobilnostjo delavcev in strukture podjetij, je delegacija EU opozorila, da Evropska komisija skrbno spremlja stanje in proučuje dodatne pobude za izboljšanje izvajanja, uporabe in uveljavljanja na tem področju. Delegacija EU je omenila tudi delo, ki ga je opravila Evropska komisija pri sporazumih nadnacionalnih družb, in navedla svojo pripravljenost za obveščanje skupnega odbora o teh in drugih povezanih pobudah, če je to potrebno.

                     19.

                     Delegacija ZDA je opozorila, da je v Združenih državah načelo, ki omogoča izbiro posameznega predstavnika za določen razred ali stroko zaposlenih pri letalskem prevozniku, pomagalo povečati pravice letalskih delavcev na letalih in letališčih do organiziranja ter pogajanja in uveljavljanja sklenitve kolektivnih pogodb.

                     20.

                     Delegaciji sta opozorili, da lahko v primeru, če bi pogodbenica uvedla ukrepe v nasprotju s Sporazumom, vključno s členom 21, druga pogodbenica izkoristi pravico do kakršnih koli primernih in sorazmernih ukrepov v skladu z mednarodnim pravom, vključno s Sporazumom.

                     21.

                     V zvezi s členom 21(4) je delegacija EU opozorila, da bo pregled iz navedenega odstavka izvršila Evropska komisija po uradni dolžnosti ali enostransko.

                     22.

                     Delegaciji sta opozorili, da bodo prometne pravice iz člena 21(4)(a) dodatek k pravicam, ki jih Evropski uniji in njenim članicam dodeljuje člen 3 Sporazuma.

                     23.

                     Delegaciji sta izrazili zadovoljstvo s sodelovanjem med Ministrstvom za promet ZDA in Evropsko komisijo, kakor je določeno v Sporazumu, s skupnim ciljem izboljšati medsebojno razumevanje zakonov, postopkov in praks konkurenčnih ureditev ene in druge pogodbenice ter vpliva, ki ga je imela ali bi ga lahko imela dejavnost zračnega prometa na konkurenčnost v sektorju.

                     24.

                     Delegaciji sta potrdili zavzetost organov, pristojnih za konkurenco, za dialog in sodelovanje ter za načelo preglednosti, ki je usklajeno z zakonskimi zahtevami, vključno z varovanjem zaupnih poslovnih informacij. Delegaciji sta potrdili tudi pripravljenost organov, pristojnih za konkurenco, da po potrebi zagotovijo smernice o postopkovnih zahtevah.

                     25.

                     Delegaciji sta opozorili, da mora vsaka komunikacija s skupnim odborom ali druga komunikacija v zvezi s sodelovanjem v skladu s Prilogo 2 spoštovati pravila, ki urejajo razkrivanje zaupnih ali tržno občutljivih informacij.

                     26.

                     V zvezi z odstavkom 4 Priloge 6 sta delegaciji izrazili pričakovanje, da bo skupni odbor v enem letu od podpisa Protokola pripravil ustrezna merila za ugotavljanje, ali so države uvedle evidenco o sodelovanju pri odnosih v zračnem prometu.

                     27.

                     Delegaciji sta pozdravili udeležbo predstavnikov Islandije in Norveške kot opazovalcev v delegaciji EU in opozorili, da bo skupni odbor nadaljeval delo pri pripravi predloga v zvezi s pogoji in postopki za pristop Islandije in Norveške k Sporazumu, kakor je bil spremenjen s Protokolom.

                     28.

                     Delegaciji sta izrazili pričakovanje, da bodo njuni pristojni letalski organi dovolili operacije v skladu s pogoji Sporazuma, kakor je spremenjen s Protokolom, na podlagi prijateljskih odnosov in vzajemnosti ali na upravni podlagi, od datuma podpisa Protokola.

                  Za delegacijo Evropske unije in njenih držav članic

               Daniel CALLEJA

                  Za delegacijo Združenih držav Amerike

               John BYERLY

            Dodatek C

               Skupna izjava o sodelovanju na okoljskem področju

            Delegaciji Združenih držav Amerike ter Evropske unije in njenih članic sta potrdili odločilni pomen obravnave vplivov mednarodnega letalstva na okolje. Izrazili sta skupno zavzetost za okoljske cilje, določene na 35. skupščini Mednarodne organizacije civilnega letalstva (ICAO), in sicer prizadevanje za:

                        (a)

                        omejitev ali zmanjšanje števila ljudi, na katere znatno vpliva hrup zrakoplovov;

                        (b)

                        omejitev ali zmanjšanje vpliva emisij letalstva na lokalno kakovost zraka in

                        (c)

                        omejitev ali zmanjšanje vpliva emisij toplogrednih plinov, ki jih povzroča letalstvo, na svetovno podnebje.

                  Delegaciji sta potrdili izid 15. konference pogodbenic Okvirne konvencije Združenih narodov o spremembi podnebja in köbenhavnskega dogovora, vključno s skupnim priznanjem znanstvenega stališča, da bi moralo biti povečanje svetovne temperature manjše od dveh stopinj Celzija.
            Delegaciji sta potrdili močno željo in pripravljenost pogodbenic za skupno delo na podlagi napredka, doseženega na srečanju ICAO na visoki ravni o mednarodnem letalstvu in spremembi podnebja, s prizadevanjem za povezavo z mednarodnimi partnerji v ICAO pri skupnih naporih za določitev ambicioznejšega akcijskega programa, vključno z grobimi cilji, okvirom za tržno naravnane ukrepe ter upoštevanjem posebnih potreb držav v razvoju.
            Obe strani sta opozorili na zavzetost za sodelovanje v odboru ICAO za varstvo okolja v letalstvu (CAEP), da se zagotovi pravočasna in učinkovita predložitev njegovega delovnega programa, vključno s sprejemom svetovnega standarda CO2 za zrakoplove ter drugimi ukrepi za spremembo podnebja, hrup in kakovost zraka.
            Delegaciji sta poudarili pomembnost zmanjšanja vplivov letalstva na okolje z:

                        —

                        nadaljnjim sodelovanjem pri programih posodabljanja upravljanja zračnega prometa NextGen in SESAR, vključno z atlantsko pobudo interoperabilnosti za zmanjšanje emisij (AIRE),

                        —

                        po potrebi s spodbujanjem in pospeševanjem razvoja in izvajanja novih tehnologij za zrakoplove in trajnostnih alternativnih goriv, tudi skozi Skupno tehnološko pobudo za čisto nebo, Stalni program nizke energije, emisij in hrupa (CLEEN), Pobudo za alternativna goriva za komercialno letalstvo (CAAFI) in pobudo Trajnostni način za alternativno gorivo in energijo v letalstvu (SWAFEA), ter

                        —

                        sodelovanjem z znanstveno skupnostjo, na primer prek Skupine CAEP za vplive in znanost za boljše razumevanje in kvantificiranje učinkov letalstva na okolje, kakor so učinki na zdravje in podnebje brez CO2.


title: Sklep Političnega in varnostnega odbora (SZVP) 2016/1193 z dne 12. julija 2016 o podaljšanju mandata vodje Policijske misije Evropske unije za Palestinska ozemlja (EUPOL COPPS) (EUPOL COPPS/1/2016)

text:
               22.7.2016

               SL

               Uradni list Evropske unije

               L 197/1

         SKLEP POLITIČNEGA IN VARNOSTNEGA ODBORA (SZVP) 2016/1193
   z dne 12. julija 2016
   o podaljšanju mandata vodje Policijske misije Evropske unije za Palestinska ozemlja (EUPOL COPPS) (EUPOL COPPS/1/2016)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta 2013/354/SZVP z dne 3. julija 2013 o Policijski misiji Evropske unije za Palestinska ozemlja (EUPOL COPPS) (1) in zlasti člena 9(1) Sklepa,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Na podlagi člena 9(1) Sklepa 2013/354/SZVP je Politični in varnostni odbor (PVO) v skladu s tretjim odstavkom člena 38 Pogodbe pooblaščen za sprejemanje ustreznih odločitev glede političnega nadzora in strateškega vodenja Policijske misije Evropske unije za Palestinska ozemlja (EUPOL COPPS), vključno z odločitvijo o imenovanju vodje misije.

               (2)

               PVO je 17. februarja 2015 sprejel Sklep (SZVP) 2015/381 (2), s katerim je Rodolpha MAUGETA imenoval za vodjo misije EUPOL COPPS od 16. februarja 2015 do 30. junija 2015.

               (3)

               PVO je 7. julija 2015 sprejel Sklep (SZVP) 2015/1129 (3), s katerim je podaljšal mandat Rodolpha MAUGETA kot vodje misije EUPOL COPPS za obdobje od 1. julija 2015 do 30. junija 2016.

               (4)

               Svet je 7. julija 2016 sprejel Sklep (SZVP) 2016/1108 (4) o podaljšanju mandata EUPOL COPPS za obdobje od 1. julija 2016 do 30. junija 2017.

               (5)

               Visoki predstavnik Unije za zunanje zadeve in varnostno politiko je predlagal, da se mandat Rodolpha MAUGETA kot vodje misije EUPOL COPPS podaljša za obdobje od 1. julija 2016 do 30. junija 2017 –

         SPREJEL NASLEDNJI SKLEP:
   Člen 1
   Mandat Rodolpha MAUGETA kot vodje Policijske misije Evropske unije za Palestinska ozemlja (EUPOL COPPS) se podaljša do 30. junija 2017.
   Člen 2
   Ta sklep začne veljati na dan sprejetja.
   Uporablja se od 1. julija 2016.

      V Bruslju, 12. julija 2016

            Za Politični in varnostni odbor

            Predsednik

         W. STEVENS

      (1)  UL L 185, 4.7.2013, str. 12.

      (2)  Sklep Političnega in varnostnega odbora (SZVP) 2015/381 z dne 17. februarja 2015 o imenovanju vodje misije Policijske misije Evropske unije za Palestinska ozemlja (EUPOL COPPS) (EUPOL COPPS/1/2015) (UL L 64, 7.3.2015, str. 37).

      (3)  Sklep Političnega in varnostnega odbora (SZVP) 2015/1129 z dne 7. julija 2015 o podaljšanju mandata vodje Policijske misije Evropske unije za Palestinska ozemlja (EUPOL COPPS) (EUPOL COPPS/2/2015) (UL L 184, 11.7.2015, str. 17).

      (4)  Sklep Sveta (SZVP) 2016/1108 z dne 7. julija 2016 o spremembi Sklepa 2013/354/SZVP o Policijski misiji Evropske unije za Palestinska ozemlja (EUPOL COPPS) (UL L 183, 8.7.2016, str. 65).